
VERTĖJO PRATARMĖ 


dgaras Alanas Po (Edgar Allan Poe, 1809-1849) 
parašė tik keliasdešimt eilėraščių, tikrai ne- 


| daug, tačiau pasaulinio garso lyriko šlovę jam 
E elRS net galima sakyti, abiejų rankų pirštais suskai- 
čiuojami. Kiti geri, jausmingi, bet panašių randame ir 
kitų poetų kūryboje, o be tų kelių pasaulio lyrikos 1o- 
bynas daug prarastų. Tie perlai todėl tokie šiltai spin- 
dūs, kad žėri erdvėje tarp gyvenimo ir mirties. Galima 
sakyti - tarp dviejų dimensijų: žemiškojo gyvenimo (o 
ji poetas myli aistringai) ir įsivaizduojamos jo tąsos po 
mirties (šešėliškos būties). Todėl dvelkteli pesimizmu, 
nes išsiskyrimas su mylimaisiais neapsakomai skau- 
dus ir jam, ir lyriniams kūrinių subjektams. Tai amži- 
nosios temos, tačiau taip talentingai interpretuojamos, 
jog jaudino, jaudina ir jaudins. Žmonija amžiais ieškos 
kelio į laimę, kaip stebuklingojo Eldorado ieško tokio 
paties pavadinimo eilėraštyje bergždžių pastangų pra- 
žildytas riteris; krankdamas viltims gūdų „Niekados“ 


ne pas vieną atplasnos juodasis paukštis iš baladės 
„Varnas“; ne vienas gedėdamas mylimo ar mylimos ne- 
siskirs su prisiminimų sukeltais vaizdiniais, kaip nesi- 
skiria ir eilėraščio „Anabel Li“ lyrinis herojus. Šilerio 
„Varpo“ įkvėpta baladė „The Bells“, poemos „Al Aa- 
raafas“ chrestomatiniu tapęs skirsnis „Ligėja“, eilėraš- 
čiai „Ulalumė“, „Eulialija“, „Sonetas Zantei“, „Sonetas 
apie tylą“, „Kirminas nugalėtojas“ etc., - nors kalba 
apie žmogaus gyvenimo tragizmą, tačiau iš jų trykšta 
nuoširdaus prieraišumo prie to, kas žemiška, šilima. 

Kasdieninė buitis poeto, atrodo, nedomina. Tik 
vienas ryškesnis kūrinys skirtas pragmatiškajai XIX a. 
JAV buičiai pašaipiai pavaizduoti — „O, tempora! O, 
mores!“ Jam rūpi ne fizinio veiksmo plėtotė, o dvasinės 
būsenos išraiška, todėl trumpesnį lyrinį kūrinį (eilėraš- 
tį) vertina labiau negu ilgesnį (poemą). 

Vargu ar būčiau suradęs kaip savotišką Eldoradą 
Edgaro Alano Po poeziją, jei pokario metais Žurnale 
„Pergalė“ nebūčiau aptikęs kito „Eldorado“ — Aleksio 
Churgino skambiai išversto eilėraščio. Tai vienas iš 
E. A. Po poezijos perlų, taip skaidriai įspindęs man į 
sąmonę jau ankstyvoje jaunystėje, kad įspūdis neblėso 
nei bręstant, nei senstant ir netgi įkvėpė mintį ameri- 
kiečių genijų prakalbinti lietuviškai. Kad to galėčiau 
siekti, jau gerokai įžengęs į septintą dešimtį ėmiau 


įnirtingai kalti anglų kalbą. Išmokau tiek, kad jau ga- 
lėjau lyg per rūką pažvelgti į poeto dvasinio pasaulio 
horizontus, rūkas ėmė skaidrėti, ir step by step pradėjau 
minti kelią į seną savo svajonę. Išverčiau visus man ži- 
nomus E. A. Po eilėraščius. 

Yra literatūrologų, kurie E. A. Po poezijoje randa 
dirbtinumo, išpūstumo, schematizmo. Ypač jiems rė- 
žia ausį dažni tų pačių frazių kartojimai. Manau, jie 
neteisūs. Jo poezija labai muzikali, todėl ir kartojimai 
skirti sąmoningai įteigti skambesiui. Poetas sako, jog 
poezija yra muzikaliai išreikšta idėja. O muzikai melo- 
diniai pasikartojimai būdingi ir netgi būtini: atimkime 
iš dainų refrenus, ir jos nebus tokios pagavios. Taigi 
negalima ignoruoti ir poezijos, išskirtinai pretenduo- 
jančios į muzikalumą. Įsivaizduokite „Ulalumę“ be 
pasikartojimų - ji netektų klausą žavinčių sąskambių 
ir būtų tik gražus eilėraštis, o ne skambesių žodinė 
simfonija. 

Skambesį lemia ne tik pasikartojimai, ne tik įpras- 
tinės poetinės instrumentuotės, bet ir pati frazė, skam- 
bių garsų netgi ne aliteracijoms sudaryti gausa - kitaip 
sakant, poetui rūpi visuotinis eilėraščio skambesys. 
Todėl stengiausi neprisirišdamas prie teksto eilėraštį 
ne versti, o perkurti. Pastangos grūste grūsti origina- 


lo teksto detales lemia perkrovą ir poezijos perlą kar- 


tais paverčia išversta rankove. Juk klaiku, kai skaitai 
tik vertimą, o ne eilėraštį, kai skambesį stelbia ritminės 
perkrovos siekiant priartėti prie originalo teksto. Jei 
klausa sugaudavau malonius sąskambius, nesidrovė- 
davau susiraukusio teksto priekaištų ir, gerai ar blogai 
padariau, klausdavau tik eilėraščio. 

Kūrinius verčiant naudotasi šiais leidiniais: Poe, 
Poems and Prose, David Campbell Publishers Ltd., 1995; 
Edgar Allan Poe, Complete Poems, University of Illinois 
Press, Urbana and Chicago, 2000. 

Medžiagą aiškinimams ėmiau iš minėtų ir kitų šal- 
tinių, pasinaudojau ir rusų kalba išleistos Pasaulinės 
literatūros bibliotekos E. A. Po skirto tomo (1976) ko- 
mentarais. Vertėjo aiškinimus stengiausi pateikti kuo 
trumpesnius. Autentiškieji paties E. A. Po aiškinimai 
(kartais čia jie trumpai persakomi ir tai nurodoma) 
dažnai labai ilgi: nurodoma tos ar kitos teksto vietos 
sąsaja su kitų autorių kūriniais, cituojama lotynų ir 
prancūzų kalbomis, aprašinėjamos smulkmenos etc. 
Tokios pastabos, be abejo, vertingos literatūrologams, 
tačiau tyrinėjami ne vertimai, o originalo tekstai. Verti- 
mas turi atkurti kūrinio emocijas ir vaizdus. Jis skirtas 
skaityti, o ne kūrinio stiliui ar kalbai analizuoti. 

Nežinau, kaip kitiems, bet man labai nepatinka be- 
veik kas puslapis dirsčioti į paaiškinimus, pateikiamus 


knygos pabaigoje. Daug maloniau, kai būtini prierašai 
būna skaitomo puslapio apačioje - neblaško, nenutrau- 
kia vizijos. Taip ir bus šioje knygoje. Išskyrus poemą 
„Al Aaraafas“, kur aiškinimų gausu. 


Algimantas Zeikus 

Įvadas 


Vedžiojos ji mane kadais 
Uksmingo ežero krantais 
Kaip lapai rudenio marga 
Mielos vaikystės papūga — 
Romantika. Ir gyvenau 
Kartodamas sau jos žodžius — 
Žvelgiau į paslapčių gūdžius, 
Kuriuos giesmėj jos pažinau. 


Paskui svajonę vydamies 

Lyg tropikų audra gaudi 
Praskriejo metai be prasmės — 
Nors siautulingi, bet tušti. 

Jei, būdavo, skliautai nušvis — 
Tuoj pat užgriūva debesis. 
Bet ir grūumodamas dangus 
Man siųsdavo vilties žaibus. 

Dažnai svaigindavaus vynu, 
Žavėjaus Anakreontu — | 

Tuo dainium meilės ir giedros, 
Beje, ir tramdomos aistros. 
Bet jo džiaugsmų pati pradžia 
Tuoj pat man virsdavo kančia: 
Jo pokštai - meile, tik liūdna, 
Jo vynas - žudančia liepsna. 
Bet aš žiūrėjau pro pirštus 

Į audrą žadančius skliautus, 
Jaunystės klystkeliais slidžiais 
Ėjau bedugnių pakraščiais, 
Kur tarp savęs ir nekaltos 
Tyrai pamilusios širdies — 
Tarp meilės, laiko ir lemties — 
Regėjau mirtį nuolatos. 


Po to Kondoro metai klaikūs 
Užgriuvo juodu debesim 

Su žudančių žaibų ugnim, 

Ir net mane išmokė laikas 

Į viską žvelgt kitom akim. 


Jei.kartais sielvartui aprimus 


Pajusdavau dar įkvėpimą, 

Tai apimtas minties keistos 
Kančios nepatikėjau rimui — 
Maniau, kad bus nusikaltimas, 


Jei lyros stygos neraudos. 


O šiandien - šiandien visa tai — 
Tik graudūs praeities aidai: 

Ir mirksniai meilės nuostabios, 
Ir naktys širdgėlos kraupios. 
Aistrų taurė jau išgerta 

Lig dugno... Viskas praeitis: 
Svajonės, meilė ir viltis. 

Ir rankoje taurė kita, 

Kurioj vienatvę skandinu — 


Užlieju tuštumą vynu. 


Žinau, kur veda visa tai, 
Bet štai imi ir sumąstai 

Jau be vilties ir nevilties 
Per monotoniją buities 
Nudriekt šešėlius praeities, 


Kaip lapai krintantys graudžius, 

Bet šiandien niekam neskaudžius. 
Gal ir jauni susivilios 

Pažvelgt į gūdį jų tylos, 

Na o pražildytas būties 

Gal ras čia ir savęs paties. 


Yra leidinių, kuriuose iš „Įvado“ pirmo ir ketvirto posmo 
suformuotas tekstas pateikiamas kaip atskiras eilėraštis, 
pavadintas Romance. Jį rasite šios knygos pabaigoje. 


Miegančioji 


Nežemiškai slopi tyla, 

Jog net girdėti, kaip migla 

Iš slėnių pilnaties liūdnų 
Lašnoja skambiai ant kalnų, 
Paskum, spindėdama žydrai, 
Lyg vasaros nakties kerai 
Užplunka miegančius klonius, 
Nužybsi per rozmarinus 
Kapų tyloj ant kauburių, 

Per lelijas tarp ajerų; 

Ties jau užžėlusiu taku 
Griuvėsiai dangstosi ūku. 
Bet rodosi, jog net matai, 
Kad ežeras ir jo krantai — 
Lyg snūdūs Letos atšvaitai. 
O Airin?! Airin jau tarp tų 
Būties būtosios atšvaitų.* 


* Airin (Irene) - nekonkretizuotos mylimosios simbolinis 
vardas, reiškiantis taiką, ramybę. 

Kaip keista: jau gili naktis, 

O langas atdaras dar vis! 
Vėjuūkščiai, žvalūs ir linksmi, 
Po vidų vaikos šėldami; 
Suvirpa baugiai ir keistai 
Puošnaus baldakimo kutai 
Virš Tavo karsto, na o ta 

Su vėjais šėlstanti svita 
Gūdžių kaip šmėklos atšvaitų 
Nuo sienų leidžias ant grindų. 


Čia taip nyku, čia taip gūdu! 
O Tu? Turbut sapnuoji Tu, 
Kaip iš toli, iš už būties 
Grįžti į Žydrį pilnaties 

To sodo medžiams nelaukta, 
Kaip įkapių šilkai balta, 
Tyli, didinga ir keista. 


Bet ledi miega! Jos naktis 
Tyli kaip nebūties būtis. 
Tegul jos nesudrums trandis! 
Tarp medžių šlamesio tylaus 
Kripta jos palaikus priglaus — 


Atvers jai geležies vartus, 
Puošnios užuolaidos kraštus 
Triumfuodama ir vėl praskleis — 
Ir mylimąją įsileis 

Tas kapas, vienišas, gūdus. 
O juk kadais į tuos vartus 
Svaidydavai akmenukus, 

Ir taip, kad gausdavo aidai. 
Ir Tu tikėdavai šventai, 

Jog tai - ne geležis skardi, 

O raudant mirusius girdi. 

Anabel Li“ 


Kitados, oi, seniai, be galo seniai, 
Tolimoj pajūrio šaly 

Nelauktai sutikau mergaitę, vardu 
(Gal dar pamenat?) Anabel Li. 

Pamilau ją, ir ji pamilo mane, 


Ir ta meilė buvo gili. 


Buvom mes lyg vaikai - laimingi, tyri: 
Tolimoj pajūrio šaly 

Meilė buvo šventa, ir daugiau nei šventa, 
Ir gilesnė negu gili. 

Bet pavydo akim ėmė žvelgt angelai 
Į mane ir Anabel Li. 


Ir mes tapom aukom pavydo baisaus: 
Tolimoj pajūrio šaly 

Šiaurės vėjas atskriejęs pašiaušė marias 
Ir sušaldė Anabel Li. 


* Eilėraštis, Virginijos (žmonos) atminimui sukurtas, pirmą kartą buvo 


publikuotas poeto laidotuvių dieną. 


Buvo ji iš garsios, kilmingos šeimos, 
Tad gandas pasklido toli. 

Sarkofagas ją priglaudė kriptoj genties 
Tolimoj pajūrio šaly. 


Pasirodo, net jie, net angelai, 
Pikto smurto griebtis galį, 

Sau geidė jos! (Taip kalba lig šiol 
Tolimoj pajūrio šaly.) 

Ir papūtė vėjas audringas, žvarbus 
Ir sustingdė Anabel Li. 


Ją nužudė šiaurys, bet meilės šiaurys, 
Nors jaunos, nužudyt neįstengs, 
Nors ir stengsis, tikrai neįstengs. 

Marių demonai siaus, grėsmingai skraidys 
Angelai, tik paveiksluos mieli, — 

Mūsų sielų neperskirs, ir būsiu su ja, 
Su žaviąja Anabel Li, 

Nes matau per naktis ne žvaigždes, o akis 
Mylimosios Anabel Li, 

Mėnesienoj sapne ji aplanko mane — 
Mylimoji Anabel Li; 

Taip sulaukę nakties širdimi prie širdies 

Mes užmingam karste, bet toli nuo mirties — 
Mūsų meilės svaigios šaly, 
Tolimoj pajūrio šaly. 

Elenai (I) 


Elena, kažkodėl bures 
Man primeni, kurios graikus 
Per klaikiai šėlstančias marias 
Galingai nešė į šventus 
Nikėjos tolimos krantus. 


Lyg nereidė, supama 
Bangų, vedei namo, ir štai 
Nušvito toly nelauktai 
Didybės spindesiu Roma 
Ir rūstūs Atikos krantai. 


Ir lango nišoj pamatau 
Tave mojuojant žibintu - 
It Psichę, žavesiu šventu 
Nušvitusią, ir maldą Tau, 


Dievaite, pamaldžiai kuždu. 


Elenai (II) 


Nepamenu, seniai ar neseniai, 

Bet tą svajingą mėnesienos naktį 
Tikrai Tave mačiau, kai žydras žydras 
Ir perregimai tyras kaip dvasia 
Keliavo mėnuo per dangaus sferas, 

Ir sidabrinėj pilnaties šviesoj 
Suspindo niekad neregėtas sodas, 
Kur ant galiukų pirštų vaikšto vėjai, 
Kad užkerėtoms rožėms nesudrumstų 
Nakties tylos ir kvepiančių sapnų; 

To sidabrinio spindesio šviesa 
Užburė širdis pasakiškoms rožėms, 

Ir rožės mirė, mirė su džiaugsmu, 

Ir žavesio, ir grožio pakerėtos, 

Nes miela buvo pasakiškoms rožėms 
Į sielą Tau padvelkt žiedų dvasia. 


Ar ne likimas, ar nejis taip lėmė 

(Gal net nejis, o ilgesys beribis?), 
Kad paupiu tą naktį vaikštinėjau 
Ir stabtelėjau sužavėtas rožių. 


Balta kaip sniegas rymojai, menu, 

Ant melsvo kranto, o skaidri šviesa 
Virpėjo ir ant pasakiškų rožių, 

Ir ant tauraus, bet liūdno Tavo veido. 
Gūdžiam pasauly jau seniai visi 
Miegojo. Ir tik Tu, ir aš dar ne. 

(O Viešpatie! Koks keistas skambesys — 
Tik Tu ir aš!) Bet reginys žavus 

Vos mirksnį truko ir staiga pradingo. 
(Juk šitas sodas buvo užkerėtas!) 
Užgeso mėnuo užpūstas tamsos: 
Pranyko medžiai, graudžiai skųsdamies, 
Ir tako vingiai, ir melsvi krantai, 

Tik rožės dvelkė: jos laimingos mirė 
Ant rankų vėjams, garbinantiems grožį. 
Ir Tu dingai lyg vizija Žavi, 

Bet Tavo akys dangiška šviesa, 

Ir amžinybės, ir vilties šviesa, 

Spindėjo man iš slegiančios tamsos, 
Spindėjo, kol užgesusio žibinto 
Neuždegė vėl deivė Diana.* 

Šviesa suskambo dangiškosios sferos, 


Nuskaidrindamos daug kraupių pašvaisčių. 


* Senovės italikų mėnulio deivė. 


Kokia viltinga nevilty viltis! 
Kokia didybė kęsti išdidžiam! 
O meilė? Negi meilė bus gili, 


Jei ims ir išsigąs pati savęs?! 


Nuliūdęs mėnuo skendo pro medžius 
Už horizonto vakarų gūdaus. 
Pranyko sodas, miręs jau seniai, 

Su juo ir Tu. Bet akys - akys ne! 
Grįžau namo jų apšviestu taku 

Ir supratau, kad jas regiu seniai 
(Manęs jos neapleido kaip viltis). 
Jaučiu jų šiltą žvilgsnį ir dabar, 

Esu jų valiai vergas paklusnus, 

Jos šviečia man per ūką nevilties 

Ir saugoja, ir perspėja mane; 

Jų pareiga - nuskaidrinti man sielą, 
Jų pareiga - įkvėpti meilę grožiui, 
Mane jos Žavi (o juk tai - viltis!). 

Bet jos aukštai, nes žvaigždės, ir kas naktį 
Liūdėdamas prieš jas atsiklaupiu; 

Net mėlynam dienovidžio danguj 
Matau ašjas - į pačią sielą žvelgiant 
Dvi dieviško tyrumo Veneras. 


Lenora 


Sudužo kaip taurė viltis, ir siela jau ištrūko — 

Ten, kur sušvis kita būtis iš amžinybės ūko. 

Bet tavo svajos žuvo, Gajau! Sakyk, ar negraudu — 
Tie baugūs morai juk Lenorai! Ir veltui laukei tu 
Vestuvių iškilmių šaunių - jos buvo taip arti! 

Ir štai suklupo net mirtis prie karsto jos graudi — 
Gal kad galėtų ją prikelt, tai mirtų ir pati?! 


Bet jūs tik dedatės liūdį, o džiūgaujat išties — 
Juk net linkėjote širdy jai nelauktos mirties — 
Jūs matėte tik jos turtus ir lobot sumaniai, 

Ir darėt viską, kad akis užmerktų amžinai. 

Tai ko dar dedatės liūdį, niekingi veidmainiai? 


Tie himnai, ta pompastika - tik dūmai į akis. 
Jūs palydėkit sielą jos Sabato giesmėmis: 
Lai liūdint jus ir ji pajus, lai liūdi ir dangus, 


Kad tavo svajos žuvo, Gajau. O ji jau nepabus: 


* Personažai išgalvoti. 

Baltut balta kaip drobė ta - kaip įkapių šilkai; 
Tik bangele, dar vis šilta, auksiniai jos plaukai 
Vilnija, ir todėl šilta, kad dar gyvi plaukai. 


Lai varpas gaus: Dangaus! Dangaus! Lai iškilmingai gaus — 
Ji jau šventa: ir pašaukta, ir priglausta Dangaus - 

Nekaltai, mielai vaiko sielai žadėtojo Dangaus. 

Gana varpų! Jai bus kraupu beklausant jų raudos, 

Jei lig Dangaus aidai nugaus iš žemės prakeiktos. 

Ir tik aidus, tikrai šiltus, kuriuos širdy girdžiu — 
Jausmingai skambančius aidus! - per angelą siunčiu. 


Elizabeta“ 


Elizabeta, antikos išminčiai 

Lyg nežavi, nors ir be jų vardų 
Išeidavo jų knygos - kas užginčys 
Zenonui šlovę? O dar kiek kitų!** 
Aš irgi linkęs palaikyt jų siekį, 

Bet ne todėl, kad priešgina esu: 
Eiliakaliai Parnaso laurų siekia 

Taip įžūliai, kad mūzoms net baisu 
Ateivių tvano, o tie nykus tipai, 
Rašeivos tie, be jausmo, be minties 
Eiliuoja taip, kad net per gerklę lipa, 
Banalūs posmai tik dėl pavardės 
Efekto (mano, mūzos jiems padės!). 
Kadangi jų garbėtroška be saiko, 

Ką reiškia mintys jiems kažkokio graiko 
Apie vardus, įprasmintus širdies. 


* Tai akrostichas, žaismingojo pobūdžio eilėraštis: skaitydamas 


pirmąsias eilučių raides perskaitai vardus - ELIZABETA REBEKKA. 


Dedikuotas pusseserei Elizabeth Rebeccai Herring. 
** Rašoma, kad šis filosofas patardavęs nerašyti net ant savo 
knygos savosios pavardės. (Autoriaus pastaba.) 

Eulialija 


Liūdna buvo man 
Pasauly liūdnam, 

Bet štai - šviesi kaip žvaigždė, 
Eulialija, man nelauktai suspindai, 
Auksaplauke mano viltie, 
Eulialija, sielon man įspindai, 
Mėlynake mano viltie. 


Net giedriausias dangus 
Bus graudžiai blankus 
Prieš mėlynas tavo akis. 
Mėnuo sruogų tokių 
Iš sidabro ūkų 
Nesudvelks, nors ir pilnas sušvis, 
Tau, Eulialija, jos neprilygs, nes tai tu, 
O rūkas švintant iškris, 
Tu, Eulialija - tai spinduliai, nes tai tu, 
O rūkas blanks ir iškris. 


* Eulialija - spėjamas vardo Ulalumė variantas. 

Ko tad graužiuos, kenčiu — 
Juk esi, juk jaučiu 
Tavo sielos dvelksmą širdim; 
Nors skaidrėja aušra, 
Bet Astartė žydra 
Nenublanks ir gėrėsis tavim — 
Į tave ji, Eulialija, žvelgs su aušra, 
Žvelgs, Eulialija, amžių akim. 


Oktavijai 


Kai taurę su draugais keliu 
Prie vaišių stalo nuotaikingo, 
Tai, nors ir stengiuos, negaliu 
Ištrūkt iš tinklo paslaptingo 
Ir priklausau tik Tau. Oktavija, prašau Tavęs — 
Tik neatimk vilties, nes širdžiai 
Ir to gana -ji neiškęs 
Ir plyš dėkinga Tau. 


Margaritai' 


Sakyk, kodėl tu sukilai prieš grožį, 
Kurio tyrumą gynei taip karštai? 
Kodėl vulgarūs sąmojai tau tapo 

Už įkvėptas eiles prasmingesni? 
Rašyt? Ar taukšt? Gal liautis apskritai? 
O ar iš tikro nerašyti dieviška — 


Neimsiu spręst, nes žmogiškai mąstau. 

Milton Par. Lost Bk. I 
Somebody 


Cowper's Task, Book I 


Shakespeare 
do. Troilus ėz Cressida 


Pope Essay on Man 


* Savo eilėraštį autorius sieja su Anglijos klasikų kūriniais, tai Johno 
Miltono (XVII a.) „Prarastasis rojus“, Williamo Cowperio (XVIII a.) 
„Užgaida“, Williamo Shakespeare'o (XVI-XVII a.) „Troilas ir Kresida“, 
Alexanderio Pope'o (XVIII a.) „Esė apie žmogų“. Paraštės tekstas 


pateikiamas toks, koks yra originale. 

Mis Luizai Olivijai Hanter 


Jau, atrodo, ryšiuos, 
Jau atgal suku, 

Bet žinau, kad grįšiu 
Tuo pačiu taku — 

Perregimos gijos 

Tos svaigios vergijos, 
Bet nutraukt sunku. 


Kaip raštuotais vingiais 
Sužavi angis 

Paukštį nelaimingą, 
Ir pražūsta jis, 

Taip ir mylint būva: 

It griaustinis griūva 

Iš giedros, ir žūva 


Svajos ir viltis. 


* Studentė - E. A. Po paskelbto konkurso eilėraščiui sukurti laureatė. 


Eni“ 


Kojūgaly lovos 

Ją stovint jaučiau — 
Ačiū Dievui, išėjo, 

Ir aš vis tvirčiau 
Tikiu, jog „Gyvensiu!“ — 

Tikiu vis tvirčiau. 


O manjau ir marškinius 
Siuvo mirtis — 
Atrodė, iššoks 
Iš krūtinės širdis — 
Dabar normaliai jau 
Plaka širdis. 


* Manoma, kad eilėraštis parašytas po nepavykusio mėginimo 
nusižudyti. Dedikuotas Nancy Richmond, rūpestingai slaugiusiai 
poetą paskutiniais gyvenimo metais. 


Kaip sapną tą karštinę 
Klaikią menu. 

(Kitų jau palaidotas!) 
Bet gyvenu — 

Jie mano, kad miręs, 


O aš gyvenu. 


Praslinko, prabėgo 
Šešėliai mirties, 

Ir grįžta vėl jėgos, 
Ir lėgo atlėgo 

Tarytum nukrito 
Akmuo nuo širdies. 


Košmariška karštinė 
(Ypač nakčia!) 
Dabar jau už durų, 
O ašvis dar čia. 
Todėl ir „Gyvensiu!“, 


Nes aš vis dar čia. 


Ir troškulį 
Dvelkiančios naftalinu 
Aistros kaip siaubingą 
Košmarą menu - 
Juk trykšta šaltinis 
Po gluosniu senu, 
Ir tyras - ne dvelkiantis 
Naftalinu. 


Švelnus kaip lopšinė 
Čiurlena ten jis, 

Gaivindamas senojo 
Gluosnio šaknis, 

Gilus kaip to gluosnio 
Gyvoji šaknis. 


Ir kvaila galvoti, 
Kad man čia nyku, 
Kad aš tartum kalinio 
Lovoj miegu - 
O man čiajauku, 
Aš puikiai miegu, 
Ir būtent toj lovoj, 
Kurioj ir miegu. 


Negaila man mirtų, 
Nė rožių kvapnių - 

Dvasia, tiek iškentus, 
Kur kas kuklesnių 

Žiedų pasiilgo — 
Tikrai kuklesnių. 


Veronikos akys 
Sužiuro šiltai 

Į širdį. Ir tie 
Rozmarinų žiedai“, 

Ir žaliosios rūtos — 
Juk man visa tai - 

Tie ypač šilti 
Rozmarinų žiedai. 


Ateis mano Eni 
Ir viskas nušvis, 
Nors jos garbiniai 
Akis man apkris, 
Bet lyg spinduliai 
Akis man apkris. 


* Rozmarinai - ištikimybę ir meilę simbolizuojančios gėlės. 

Prie Eni krūtinės 
Prigludęs jauties 

Lyg Rojuj, nes Rojus — 
Prie Eni širdies — 

Jausmingos ir mylinčios 
Eni širdies. 


Kas vakaras klostė 
Mane kuo šilčiau 

Ir meldės, žinau, už mane, 
Nes jaučiau, 

Ko meldžia Marijos — 


Jos žvilgsny mačiau. 


Kaip sapną tą karštinę 
Klaikią menu. 
(Šalia mano Eni!) 
Ir aš gyvenu, 
Nes myliu, o ligą 
Kaip sapną menu. 
Manykit, kad miręs! 
O aš gyvenu, 
Nors silpnas, bet meilės 


Danguj gyvenu. 


Jau neslegia gūdis 
Patamsių nykių — 

Man žvaigždės suspindo 
Iš Eni akių - 

Šviesesnės už šviesą, 
Nes jos iš akių — 

Mieliausių man žemėje 
Eni akių. 


Tau esant viskas, būdavo, nušvinta, 
O nesant netgi brėkštanti aušra 
Bejėgė buvo išsklaidyti tamsą, 
Įslinkusią į širdį - nes tik Tu 

Gali prikelt ant sielvarto suklupusius 
Ir juos įkvėpt - palūžusius, silpnus! — 
Vėl patikėt Viltim, Tiesa ir Meile — 
Net tuos, kuriems jau bruko Neviltis 
Gėdingą virvę, bet prie pat bedugnės 


411 
! 


Sustojo jie išgirdę: „Teprašvis!“ — 
Sustojo jie ir pažvelgė dėkingi 

Tau į šviesias kaip angelo akis — 

Akis, kurių aš niekad nepamiršiu, 
Tad prisimink ir Tu ištikimiausią, 

Už viską Tau net pamaldžiai dėkingą, 
Kuris net drįsta patikėti, kad 

Kuklius šio jambų nėrinio žodžius 


Jo sielai pakuždėjo angelai. 


* Eilėraštis skirtas Marie Louise Shew, slaugiusiai mirštančią 


poeto žmoną Virginiją. 

Skiriu — 


Ir šių eilučių autorius dar vakar, 
Intelektu tikėdamas aklai, 

Kaip pradžią matė „Žodį“ ir tikėjo, 

Jog, be kalbinės išraiškos mintis 
Negimtų labirintuos smegenų; 

Ir štai puikybei jo nušluostė nosį 

Du žodžiai - dviskiemeniai, ir abu 
Itališki, kuriuos tik angelai 

Jausmingai šnabžda, „kai Hermono kalvą" 
Nusagsto mėnuo perlų vėriniais“ — 
Suaudrino širdies gelmes, ir jis 

Pamatė sielą, slypinčią minty — 

Galingą, lakią, vizijos jėga 
Pranokstančią net Izrafelio“ „balsą 
Skambiausią Žemėj ir Danguj“. O aš?! — 
Ir numečiau nebaigęs žodžio plunksną — 


Jei Tavo vardą patikėčiau žodžiams, 


* Marie Louise Shew. 

** Citatos iš anglų dramaturgo Džordžo Pilo (1558-1598) pjesės 
„Karalius Dovydas ir gražioji Virsavija“. 

*** Izrafelis - Korano angelas, kurio širdis - dieviškai skambi liutnia. 

Tai vizija nublanktų - nė galvoti, 

Nė jaust, vardu minėdamas Tave, 

Aš negaliu, ir prie auksinio slenksčio 
Svajonės vartų, atkilų plačiai, 
Sujaudintas žvelgiu į žavų slėnį, 
Užlietą šilto purpurinio ūko, 

Ir svaigdamas grožiu aplink dairaus — 
Lyg ko ieškočiau, lyg kažko tikėčiaus, — 
Kol horizonte - ten toli toli — 


Aš pamatau ne dangų, o Tave. 


Valentino dienos proga 


Fantazija, šviesi kaip Ledos Dvyniai, 

Ir Tavo akys - atšvaitai žvaigždžių, 
O neįžvelgs, ką į eiles įpyniau! 

Bet neslepiu - tarp skiemenų klaidžių 
Aš paslėpiau, kaip meilės amuletą 

Ir talismaną - vardą; jis dažnai 
Poetams girdint minimas poetų — 

Jų plunksnos draugo. (Jį ir Tu Žinai!) 
Mokėk surasti pradžią šitos gijos — 

Vynioki, narpliok. Gordijaus mazgu 
Nepalaikyk - dar ir be kalavijo 

Gali atrišti. Žinoma, sunku, 
Bet Tavo akys Ledos Dvynių vertos 

Ir ras jų žvilgsniai šaknį paslapties — 
Tik sek raides, ir Tau, kaip jau ne kartą, 

Laki vaizduotė nuostabiai padės. 


* Skersasis akrostichas: pirmosios eilutės pirma raidė - vardo pradžia, 
antros eilutės antra raidė - vardo tęsinys ir t. t. Perskaitome amerikiečių 
klasiko amžininkės vardą ir pavardę: Frensis Sardžent Osgud 

(orig. Frances Sargent Osgood). Autorius paslapties neatskleidžia - 
raidžių neryškina. Minimoji — garsi to laiko poetė. 


Nors raidės tos gal sykiais ir meluoja 
Kaip Pintas', kaip melagis tas, matau — 
Teks perkasti tą riešutą, Mieloji, — 
Juk tam duota laki vaizduotė Tau. 


* Ferdinandas Mendoza Pintas (1509-1583) - portugalų keliautojas. 
Jo vardu ilgainiui imta vadinti pagyrūnus. Taigi Pintas - lyg ir 
portugališkas baronas Miunhauzenas. 


Skiriu — 


Tie sapno sodai, kur išgirstu 
Jausmingai čiulbant paukščius, 

Išties — tai lūpos, išties - tai tu, 
Įskambus į žodžius — 


Ir tavo akys - lyg Žvaigždžių 
Tyriausi atšvaitai 

Ant įkapių vilties graudžių 
Sušvysčioja šiltai. 


Bet ta spalvingoji gija 
Nutrūks, kai brėkšti ims — 

Nors spindi burbulai, deja, 
Jų auksas tik akims. 


Sonetas Zantei“ 


Dėkok už vardą tai žavingai gėlei, 
Nes juk ir tu žaviausia iš salų. 
O kiek šiltų, kiek saulėtų sukėlei 
Prisiminimų, širdžiai taip mielų! 
Kiek daug vilčių čia neviltim sustingo! — 
Ir gėlės dvelkia man vėsa akmens. — 
Nes jos nėra! Tik vizija žavinga 
Žalioj pašlaitėj graudžiai suplevens. — 
Nes jos nėra! Ir liūdnos mano mintys 
Tave aptemdė. Jaukią kažkada! 
Atvėso kaitrūs tavo hiacintai — 
Tu man likai žavi ir prakeikta, 
O žydinti, o purpurine ZANTE! 


|ELhnė 


„Isola d'oro! Fior di Levante 


* Zantė - taip itališkai vadinama Jonijos jūroje esanti Zakinto sala. 
Poeto nuomone, salos vardas kilęs iš graikų kalbos žodžio, 
reiškiančio hiacintą. 

** Auksine sala! Levanto žiede! (It.) 


Vestuvių baladė 


Sujungė priesaiką žiedai, 
Ir štai kiek prabangos: 

Atlasai, perlai - visa tai 

Jau mano - visa, ką matai. 


Ir aš turbūt džiaugiuos? 


Bet prie altoriaus aš jaučiau 
Tik tą, kurio ilgiuos — 
Žvelgiau į gyvąjį, tačiau 
(Ar gali būti kas keisčiau?!) 
Kaip gyvą žuvusį mačiau, 
Kuriam seniai prisiekt geidžiau. 
Tai gal todėl džiaugiuos? 


Ir veltui žadino mane 
Iš vizijos svaigios 
Šventoriuj kleganti minia, 
Kai jis išsinešė mane 
Ant rankų, bet ne jam, oi, ne, 
Šnabždėjau lyg saldžiam sapne: 


— Mielasis, aš džiaugiuos! 

O Dieve, Dieve! Kaip baisu! 
Kaip klaikiai aš elgiuos: 
Kuriam prisiekusi esu?! 
Kai pagalvoji, net baisu! 
Nors aukso žiedas iš tiesų 
Byloja, jog džiaugiuos, 
Bet ar tas Žiedas iš tiesų 
Įrodo, kad džiaugiuos? 


Regėjau D'Elormio akis" 
Iš nebūties baugios, 
Ir graužė sąžinę mintis: 
Kažin ar žuvusio širdis 
Laiminga, jeigu regi jis, 
Kad šiandien aš džiaugiuos? 


* Išgalvotas personažas. 


Upeliui 


Upokšni, tyras ir sraunus, 
Darai tu tyčia vingį 
Pro sero Alberto namus - 
Mat jo žavingoji dukra 
Kaip tu išdykus ir tyra, 
Ir pokštai jos žaismingi. 


Bet štai jos atspindys užkris 
Ant srauto krištolinio — 
Ir tu suvirpi kaip širdis, 
Kaip viltys to vaikino — 
Kai jo širdin giliai giliai 
Pažvelgia akys mielos, 
Bangelių tavo raibuliai — 
Lyg virpesys jo sielos. 

Daina 


Mačiau, kaip droviai nukaitai — 
Net nuometas, atrodė, suliepsnos! — 
Nors prieš tave giedri krantai 


Ir džiaugsmas meilės amžinos. 


Tu pažvelgei ir - nežinia, 
Ar pragariška, ar dangaus? - 
Sviesa apakino mane, 


Prislėgtą liūdesio svaigaus. 


Galbūt liepsnojo toj ugny 
Mūs svajos, mūsų praeitis 
(Juk tujau kito!). Bet many 
Tos liepsnos šėls ir širdį ris. 


Nes aš mačiau, kaip tu kaitai — 
Net nuometas, atrodė, suliepsnos! — 
Nors prieš tave - giedri krantai 


Ir džiaugsmas meilės amžinos. 


Ekspromtas. Katei Karol 


Kai akyse ir sielą pamatau, 

Nė nežinau, už ką dėkoti Tau - 
Už kilnią dvasią ir gilias mintis 
Ar net užjas dar gilesnes akis? 

Mirusiųjų dvasios 


I 


O tu ateiki į kapus 

Tada, kai nieko ten nebus, 
Ir gūdy antkapių minties 
Pažvelk į būtį už būties. 


II 
Tai jie, regėti kitados, 
Ir tolimi, ir artimi, 
Dabar jau iš būties kitos — 
Nežemiški, neregimi — 
Ateis, apstos tave ratu, 
Nes tapsi toks rytoj ir tu. 

III 


Net akys raibsta nuo žvaigždžių, 
Tačiau tos žvaigždės - ne vilčių 
Šviesa iš sutemos gilios 

Į tavo sielą spinduliuos — 
Atrodo, pragarą regi, 

Nes tų Žvaigždžių šviesa baugi, 
Ir tavo sielą nelauktai 

Nudegina net atšvaitai. 


IV 


Ojie - tai ne rasa ant lapo, 
Ji nenukris, o iki kapo 

Tie baugūs vaizdiniai lydės 
Ir degs šešėliais ant širdies. 


V 


Kokia tyla! Kokia ramybė! 

Tik perregimas rūkas kybo 
Šešėlio balzgano spalvos 

Lyg simbolis koks virš kalvos — 
Toks alegoriškai žaismingas, 
Bet mistiškas ir paslaptingas. 


Vakarė žvaigždė 


Žaismingai įspindęs 
Gelmėn vandenų, 
Mėnulis, valdovas 
Planetų klusnių, 
Tą vasaros naktį 
Laimingo šypsniu 
Nušvito pats sau, 
O man - lediniu. 
Bet dingo jis — 
Nes debesis 
Užslinko, ir tada 
Aukštai aukštai 
Tu suspindai — 
Mažutė, bet šilta: 
Ir Vakarinė, 
Ir Aušrinė, 
Viena, bet vis kita. 
Ir tik tu tarp žvaigždžių 
Iš padangių gūdžių 

Man į pačią širdį spindi. 
Prieš tave toks didžiulis 
Atrodo Mėnulis, 


Bet jo spinduliai šalti. 


Imitacija 


Atrodo, kad sapne 
Praėjo pro mane 
Tikrai gyvi, tačiau 
Ašjų net nemačiau, 
Apakintas svajų, 

Bet kaimynystė jų, 
Gūdi kaip nežinia, 
Baugindavo mane. 

Ir nelinkiu išties 
Kitam tokios lemties — 
Tik prakeiksmo verti 
Tie vaizdiniai keisti, 
Bet kai vilties šviesa 
Užgęsta lyg rasa, 
Žvelgi ir pamatai, 
Kaip sapno atšvaitai 
Nukrinta ant žolės. 

O tujų lyg gailies — 
Tų tirpstančių sapnų?! 
Tikrai neamžinų. 

Epigrama Wall Streetui 


Pasipelnyt, manau, visi mėgino, 

Tik ne visiems pasisekė, tiesa. 
Tačiau gudresnis gerą būdą žino — 

Kam bankai, biržos - rizika visa: 
Banknotą perlenk ir sugniaužki saujoj, 
Paskum ištiesink - tą gali juk tu! — 

Ir nors turėsi vieną, bet jau naują — 
Daug vertingesnį, nes vienam bus du. 


Stansai" 


Susižavėję mintimi gamtos 
Pamirštame ir laiką nuolatos, 
Bet jo esybę primena dažnai 


Ir dykumos, ir girios, net kalnai.“ 


1 


Nebuūdavo jam, menu, būties paslapčių, 
Nes Žemė mylėjo jį, todėl prigimtis 

Lyg fakelą uždegė saulės ir žvaigždžių 
Šventosios liepsnos ugnim širdį ir mintis, 
Kad svaigtų būtimi, ir nors už pečių 
Šešėlis krito ir jam, tamsesnis vis, 

Mylėjo dar karščiau, nes gal suprato, 

Ką šešėly tame kaip simbolį mato. 


* Stansai - XVIII a. pabaigoje-XIX a. pradžioje Europoje ypač 
populiarus dažniausiai meditacinio pobūdžio griežtai apibrėžtos 
formos eilėraštis. 

** Epigrafas iš Bairono poemos „Sala“. Vertimas A. Zeikaus. 


57 


EDGAR 
ALLAN 
POE 


Gal man į aistrą perlydė jausmus 
Gūdi šviesa mėnulio pilnaties, 

Daug galingesnė negu moko mus 
Senovės knygos, o gal tai - būties 

Ir nebūties kankinančiai nuožmus 
Jautimas - ir svaigus, ir be vilties, 

Nes viskas, kuo džiaugies širdim visa, 
Ištirpsta lyg vasarvidžio rasa? 


3 


Tai argi lyg rasa, kuo nuolatos 
Sušildavo širdis? Nejaugi visa tai 

Išnyks už ašaros, už nelauktos — 

Juk praregėjimas skaudus! Būtų kitaip, 
Jei nedvejotum dėl būties kitos — 
Nesielvartautum to, ką praradai, 

Ir lyg trūkus arfos styga garsas skambus 
Būtų simbolis tau: išgirsk ir pabusk! 


4 


Jo aidas suskambėtų viltimi 

Ir tiems, kurie net amžino dangaus 
Atsižadėtų, meilę skelbdami" 
Tikruoju Rojum, ir, net pamaldaus, 
Bet nuodėmingo geismo vedami, 
Apakinti tikėjimo svaigaus, 

Nors pasmerkti, prieš patį Dievą stotų 
Ir nuodėmę aistra apvainikuotų. 


* E. A. Po apsakymo „Pasimatymas“ herojai (ji ir jis) pasitraukia 
iš gyvenimo sąmoningai, tikėdamiesi likti jauni ir svaigti meile 
kitame gyvenime. Apie tokius kalbama ir poemoje „Al Aaraafas“. 


Sapnai 


O kad tik sapnas būtų visa tai, 

Ką tu apsvaigęs jaunyste matai: 

Kad nepabustum ir sapnuotum vis, 

Kol amžinybės rytas tau prašvis! 

Ir nematytum realybės tos, 

Aistringą širdį gniuždančios, šaltos, 

Kad tęstųsi toks sapnas amžinai: 

Svaigus, spalvingas, nors... graudus dažnai. 


Bet nepatirčiau įspūdžio svaigaus 

Ir būčiau lyg išvytas iš dangaus, 

Jei sapnas būtų panašus į tuos 
Skaidrius sapnus vaikystės nekaltos — 
Kai džiaugdavausi saulės užlietais 
Pavasarių ir vasarų skliautais — 

Nors realybėj būdamas, tačiau 
Gyvendamas vaizduotėje - mačiau 
Kitus pasaulius ir kaip gyvus tuos, 
Kurių, beje, nebuvo niekados. 

Bet atmintis priminti man neliaus 

Nė tos nakties, nė vėjo pagelaus, 

Ir neatšyla iki šiol širdis; 

O gali būt mėnulio pilnatis 

Į mano sapną švietė per šaltai, 

Gal kaltos žvaigždės? Bet, kai pamąstai, 

Tai sapnas buvo panašus išties 

Į netikėtą vėją tos nakties. 


Kai, būdavo, galėjau svaigt sapnu, 
Buvau laimingas, ir nors gyvenu 

Jau realybėj - domina mane 

Sapnai lig šiol - ir tik giliam sapne 
Mylėjau taip, jog netgi pamačiau, 
Kad man lig Rojaus buvo daug arčiau 
Negu tada, kai saulėtas, svaigus 
Mane, dar vaiką, stulbino dangus. 

Sapnas 
Lyg iš dangaus išvytas 


Dairaus keistam sapne, 
Juk gal tik sapnas, rytas 
Pažadinęs mane?! 


Taip, sapnas tau atrodo 
Skaudi šviesa būties, 

Nes likęs be paguodos 
Ilgiesi praeities. 


Balsai girdėti vėlei 
Tau suskamba aidais, 
Takai, seniai užžėlę, 
Sušvyti kaip kadais. 


Ir vytas, ir išvytas 
Savęs iš dabarties, 
O rytas - tai ne rytas, 
Jei be dienos žvaigždės. 


Vaizduotės šalis 


Į tą šalį, nykią, klaikią, 

Ne per erdvę, ne per laiką, 

O iš užribio būties 

Per tamsias valdas Nakties 

Atėjau čionai per niaurią 

Pasakiškos Tulos šiaurę" 

Pragaištingais ir nykiais 
Žemės demonų takais. 


Vandenys pro rūką švyti, 
Medžiai rangos nematyti, 
Tik pažvelk į tas angis — 
Ašaros užplūs akis; 
Temdydamos žydrį jūros 
Atsispindi uolos niūrios, 
O didžiulės tingios bangos 
Į ugningą dangų rangos. 
Apkristi lelijų sniego 


* Tula - legendinė šalis, žemės pakraštys, į šiaurę nuo Britanijos. 


Nepabus iš amžių miego 
Ežerai, šaltai melsvi, 


Ežerai, nebegyvi. 


Čia, kur nepabus iš miego 
Apkristi lelijų sniego 
Ežerai, šaltai melsvi, 
Ežerai, jau negyvi, — 
Čia, kur tarp uolų sustingę 
Negyvų upokšnių vingiai, — 
Kur tritonai knibžda raistuos, 
Mauruos tūno varlės keistos, — 
Kur vilkolakiai išalkę 

Braido kaukdami po pelkę, — 
Čia, kur akiai taip nyku, 
Čia, kur širdžiai taip klaiku, — 
Prieš akis sušmėksi vėlei 
Lyg būtybės, lyg šešėliai, 
Kaip vaiduokliai apsigobę 
Įkapių pilkąja drobe, 
Taip panašūs į draugus, 
Nulydėtus į kapus. 


Skausmo nukamuotai sielai 
Čia turbūt ramu ir miela; 
Kas ieškojo Eldorado, 

Čia galop ir jį surado. 
Gyvos akys į tą šalį 
Atviriau pažvelgt negali. 
Jei užklydai - Dieve gink! — 
Ten dairytis nemėgink. 

Na, ojeigu sugalvotum - 
Tik per akinius spalvotus, 
Nes valdovas neatleis 


Tam, kas uždangą praskleis. 


Palikau tą šalį klaikią, 
Oįerdvęirį laiką 

Pro šešėlius praeities 

Iš valdų gūdžios Nakties 
Sugrįžau namo per niaurią 


Pasakiškos Tulos šiaurę. 


Sapnas sapne 


Tart sudie - abiem graudu. 
Bet lyg nežinojai tu, 

Kad sapnuodamas svaigstu 
Mūsų meile - juk mane 
Suradai ir tu sapne, 

O ar dieną žus viltis, 

Ar palaidos ją naktis, 

Ar nužudėm skirdamies — 
Tai nekeičia juk esmės: 
Sapnas viskas, ką matai — 
Mes tik sapno atšvaitai. 


Aidi gaudesys gūdus — 

Jūra daužos į krantus 

Žudančia bangų galia; 

Na o smėlis srovele, 

Nors bandau sugniaužt pirštus, — 
Sprūsta, nors ir neslidus, 

Į negrįžtančius srautus. 
Viešpatie! Nejau išties 


Mūs būtis - kaip tos smilties? 
Viską pasiglemš banga 

Ir viskam bus pabaiga? 

Ar iš tikro, ką matai - 


Vien tik sapno atšvaitai? 

Pasakiška šalis 


Eikš ir priglusk man prie peties — 
Čia tiek svajingos pilnaties, 

Kad tartum pasakoj jauties. 

Ir tu man pasaka dvelki, 

Kaip sapno vizija svaigi, 

Bet akini, kai pažvelgi. 

Ir, rodosi, net pamatau, 

Kaip mėnesiena plaukus tau 
Pakyli tartum saulė gėlę. 

Ar tai ne sapnas, Izabele? 


Tik Sirijaus - to rožės žiedo, — 
Sakyk, ar nepasigedai? — 

Jis pavydėjo man be gėdos, 

Todėl ir liko tik skutai: 

Kad siūbtels šelmis man per veidą, - 
Mat į altaną nejleis! — 

Tai aš jo sielą ir paleidau 

Skraidyt su vėjais įžūliais, 

O tie nenuoramos nuvilko 

Jam rūbą šimtaklosčio šilko 


Ir išpūtė pro pinučius 

To pasipūtėlio skaisčius, 
Aromatingus likučius; 

O žydras žybsnis pilnaties 
Staiga nuspindo per gailius 
Rasos lašus, kur tik užklius, 
Juos supdama kaip varpelius 
Į tylų skambesį nakties 

Ir į atodūsius gilius. 

Manoj šaly skurdžios buities 
Spalvom toks žybsnis sušvytės 
Net ir jaukiausiais vakarais, 
Kai pro užuolaidos senos 
Plyšius tamsoj sumėlynuos 
Mažų dulkelių sūkuriais — 

Ir erzinančiais, ir skaidriais 
Kaip nevilty svaigi viltis. 
Kada gi pagaliau prašvis? 
Sakyk, gal tau baugus atrodo 
Šešėlių virpesys už sodo? 

Ir mišką palaikai rūku — 

Jei formos kiek ryškiau nušvinta, 


Tuoj vaizdą ašaros apkrinta. 

O kiek mėnulių?! Kiek! 

Ten jaunas, ten, žiūrėk, 
Delčia, ten pilnaties 

Šviesa, blyški, ledinė, 
Sutviskusi iš debesies 
Nustelbt įstengia net Aušrinę! 
O vienas mėnuo štai 

Jau leidžias - ar matai 

Tą delčią virš uolos? 

Tuoj liks tik atšvaitai, 

Nuskęs ji už kalnų. 

Tai mėnuo mūs sapnų 
Svajingosios tylos! 

Jis leidžias virš krioklių, 
Putotų, bet tylių 

(Nors krintančių krioklių!), 
Virš griūvančių pilių, 

Virš girių gūdumos, virš jūrų — 
Graudu, bet ir virš jūrų. 

Pasakų šalis 


Giria ar debesis? — 

Ne, neatskirs akis, 

Nes tai, ką regit jūs, 
Tuoj ašaros užplūs. 

O tų mėnulių kiek! 
Ten jaunas, ten, žiūrėk, 
Jau pilnatis užtvinus 
Vidunakčio skliautus — 
Sunku net ir Aušrinę 
Įžvelgt per jos ūkus; 

O virš uolos didžiulės, 
Visai prie debesų — 
Mėnulių tų Mėnulis, 
Skaidriausias iš visų, 
Virpėdamas prisėlino 
(Gal bijo, kad pavėlino, 
Gal skelbia šįkart jis, 
Jog įpusi naktis?) 

Ir klostėm žydro ūko 
Tarpukalnę užpluko, 


Nuspindo per medžius, 

Užliedamas sodžius, 
Miglotus upių vingius 
Ir liūnus paslaptingus 
Su telkšančiais klanais; 
Net sielas su sparnais! 
Ir paskleidė virš slėnio 
Sapnų kerus tas mėnuo. 
Bet dingsta jų galybė, 
Kai ima brėkšt rytai — 
Lyg albatrosas kybo, 
Lyg gelsvas debesis 
Kerų tų atšvaitai, 
Klaidindami akis. 
Dabar jau to didžiulio 
Vidunakčio Mėnulio 
Kitokia paskirtis — 
Lyg ir ištirpsta jis, 
Kai skliautas nuskaidrėja, 
Bet jo monados skrieja 
Ir žemiškas sferas 
Pasiekia, į kurias 
Virpėdamos įžydi 
Plaštakės, nes tam skrydy 
Ir tampa jų sparnai 


Spalvingi kaip sapnai. 


Vienišas 


Einu į prieblandą rudens, 


Daug kam keistokas nuo mažens: 


Draugų turėdavau, tačiau 
Jaučiaus vienišius, nes mačiau 
Ne jų akim, ne jų ūpu 

Svaigau, nes gundantis tabu — 
Paslaptingumas, nežinia — 

Jau vaiką pavergė mane. 

Ir aš priglusdavau prie tos 
Versmės, vaizduotėj aptiktos — 
Šaltinio, gundančiai svaigaus — 
Iš pragaro ir iš dangaus. 

Ir viskas paslaptim man tapo: 
Ji tryško net iš klevo lapo, 
Spalvingai padegto rudens; 

Iš švendruos atspindy vandens 
Save sapnuojančių lelijų, 

Iš blyksnių žaibo kalavijų; 

Nors ypač, būdavo, baisies 

Giedroj nelaukto debesies — 
Taip panašaus į veidą vyro, 
Bet demono! O gal vampyro?.. 

Isakui Lea 


Gal prakeiksmas, gal laimė tai, 
Kad aš gerbiu tiesiog šventai 
Keisčiausius pokyčius lemties — 
Net tai, dėl ko dažnai kremties. 


* Poetui artimas straipsnių apie gamtos istoriją autorius. 

Skiriu — 


Kad aš svajotojas - tiesa, 
Nes vis ilgiuos dar tų 

Jau dvelkiančių kapų vėsa 
Palaimos valandų. 

Bet liūdna man, kai pamatau, 
Jog dėl manos lemties, 

Nors aš tik prašalaitis tau, 
Taip nuoširdžiai kremties. 


* Kam skirtas, nežinia. 


77 


EDGAR 
ALLAN 
POE 


Akrostichas 


Elizabeta, bent ne taip šiltai 

Liepk laidot viltį - negi nematai 

Ir nejauti, kad tu ar L. E. L. - 

Zefyro dvelksmas su viltim: o gal?! 
Atgrėsk nuo jos ir žodžiais, ir žvilgsniu, 
Bet nuoširdžiai ryžtingu, ne švelniu: 
Endimionui ir Luna širdies 

Taip negailėjo - manė, kad padės — 
Apvilko, gaila, marškiniais mirties. 


* Luna - mėnulio deivė; medžiotojas Endimionas - jos mylimasis. 
Deivė prašė Dzeuso, kad suteiktų jam nemirtingumą. 

Paslaptingoji žvaigždė 


Ar vasaros nakties 
Padangėje spindi, 

Ar tik manam sapne? 
Ir savimi pati 
Žaismingai nušvinti 
Svaigiausia svajone 

Į būtį už būties 
Viliodama mane. 


Tavam pasauly tik Žiedai, 
Kurių nuvystant nematai, 
Nes gėlės tos - tik atšvaitai 
Altanų, kur žavingos fėjos 
Ilsėdavos, kai nuo kaitros 
Nuleipę gaivūs ryto vėjai 
Žibuoklėm svaigo pagiriuos. 


Tai, ką Žemėje matai, 
Kinta tavyje keistai: 
Mūsų įsaulių šešėliai — 
Čia lyg dangiškasis mėlis; 
Švelniai dvelkteli pietys, 
Bet su juo ir ilgesys 

To, kas jau nesikartos, 

O kas buvo kitados - 

Lyg mieli bangų aidai, 
Kriauklėj ošiantys šiltai. 
Tartum lapų krytis rudenį 
Tu ir jaudini, ir liūdini, 

Ir galbūt net ne sapne 
Svaigini kasnakt mane. 


Laimingiausioji diena 


Seniai Žinau, kad viskas baigės, — 
Juk neuždegsi pelenų! — 

O buvo dienos - dienos svaigios, 
Tiek daug dienų. 


Nurimk, širdie! Nejau liūdėsiu, 
Kad sudegė vilčių sparnai — 
Juk jau ir tu viskam atvėsus 


Seniai seniai! 


Ambicijos! Te jūsų nuodus 
Į kraują sutekant pajus 
Jaunesnės širdys - man paguoda 


Pamiršti jus: 


Nes aš žinau, kad viskas baigės 
Ir niekad nepasikartos 
Nė dienos tos - žaismingai svaigios, 


Nė kančios tos. 

Ir jei tos dienos — dienos svaigios 
Vėl grįžtų, nesidžiaugčiau, ne, 
Nes aš žinau, kuo viskas baigias — 
Kas tos taurės dugne. 


Beje, jau ir tada ją kėliau 
Net ir žinodamas gerai, 

Kad gali pražudyti sielą 
To gėrimo kerai. 

Sonetas apie tylą 


Mes esam kūnai, bet tuos kūnuos slypi 
Ir amžinybė kuriančios šviesos, 

Todėl ir mūs gyvenimas dvilypis — 
Tai regimybė ir būtis už jos. 

Todėl ir tylos - dvi, kurių pirmoji — 
Graudi tyla kapų rimties šventos — 
Čia palydėtas varpo ir maldos 

Pabaigęs kelią žemišką sustoji, 

O tatyla vadinas „Niekados“. 

Toks žodis gal ir verčia suvirpėti, 

Bet ši tyla - tai mūs visų lemtis; 

Ir štai kažkur (galbūt ir netikėtai!) 
Šešėlis elfas tau pamos, nes jis 

Turės tave (jau sielą!) palydėti 

Į tylą tą, kuri mums - paslaptis. 


Ežeras, kuris... 


Kadais (tai buvo jau seniai) 
Prie šito ežero dažnai 
Ateidavau, ir niekados 

Man nedrumstė rimties šventos 
Nė tamsžaliai pušų gaurai, 

Nė dūlantys uolų gūbriai. 


Bet, būdavo, gūdi naktis 

Lyg scenos uždanga nukris 

Ir švendrai šlamesiu tyliu 
Kuždėtis ims su vėjeliu — 
Nors šiaip jau nebaikštus esu, 
Ir man čia būdavo baisu. 


Nors buvo ir baisu, tačiau 

Ir keistą žavesį jaučiau — 

O įspūdžio to niekados 

Man niekas, net jei lobį duos 
(Net meilė Tau!) - nepakartos. 


Rūsti šio ežero mintis, 

Bet ji paguoda ir viltis 
Palūžusiems, o ypač tiems 
Lemties vienatvei pasmerktiems — 
Vilties netekusi dvasia 

Edeną ras jo vilnyse. 


Eilutės Džo Lokui“ 


Dar keltis trimituos ne tuoj, 
O Džojau maunas kelnes, 

Tad lai jau priešaušriu rytoj 
Ir išsives jį velnias. 


Kai raportuot Džo Lokas ims, 
Net šuo taip neišloja, 

O Džonas Lokas“ tik mintims 
Kelius, vargšelis, kloja. 


* Pedantiškas West Pointo akademijos leitenantas, kurio poetas, 
būdamas kariūnu, nemėgo. 

** Anglų filosofas (1632-1704), patirtimi įgyjamo pažinimo teorijos 
puoselėtojas. 


Skiriu F-S S. O-D* 


Tu ne viliokė - Dieve gink! — 
Bet kas uždraus patikti? 
Tik vieną tiesą prisimink: 
Mokėk savim išlikti. 
Tavim taip žavisi visi, 
Kad net imi tikėti, 
Jog tu ir sukurta esi 
Žavėti ir mylėti. 


* Frances Sargent Osgood. 


Skiriu E — 


Ant savo tako nuolatos 

Kaip skaudų prakeiksmą mačiau 
Šešėlius laimės prarastos 
(O rožės žiedo niekados!). 

Ir, žinoma, net nemąsčiau, 
Kad būsi tu, kad Dievas duos 
Sulaukt palaimos valandos. 


Tu man ir saulėti krantai, 
Ir stebuklingoji sala — 

Aplinkui, kiek beužmatai, 

Tik gaudžiančių bangų srautai 
Ir toly dunksanti migla, 

O čia žydri dangaus skliautai 
Ir ošianti kriauklėj tyla. 


* Frances Sargent Osgood. 

Izrafelis 


Liutnioj jo širdis jausminga 
Ir aistringa: 

Jo dainų 

Sužavėtas net sustingo 
Žaibas prie septinto vingio 
(Tai paliudyta žmonių!) 

Ir virpėdamas pradingo 
Tarp plejadžių septynių.“ 


Neišgirsi, ne, 

Giedant net žvaigždės, 
Kai tyloj nakties 
Suskamba liutnia — 
Stygos jo širdies. 

Net ir po ūkais 

Veidas pilnaties 
Mergiškai nukais. 


* Izrafelis - Korano angelas, kurio širdis - dieviškai skambi liutnia. 

Bet jo Meilės dangus, pasak poeto - tik žemiškojo grožio atšvaitai ir aidai. 
** Plejadės - Sietynas. Pasak graikų mito, jos titano Atlanto dukterys, 
kurios, sielvartaudamos dėl dievų bausmės tėvui (turėjo laikyti dangaus 
skliautą), nusižudė ir buvo paimtos į dangų kaip žvaigždės. 


Ir visi susižavėję — 

Taip dainuojant niekados 
Negirdėjo net Orfėjo, 

Ir dangaus pasauliai spėja 
Liutnioj slypint jėgą tos 
Sielos, mylinčio Kūrėjo 
Izrafeliui įkvėptos. 


Jo dangus sukurtas Viešpaties — 
Dievo jauno ir svajingo - 
Meilėje palaimos ieškantiems, 
Kur ir hurijų grakščių 

Grožis, nors ir geidulingas - 
Tyras kaip šviesa Žvaigždžių. 


Štai kur paslaptis svaigaus 
Tavo meno, Izrafeli — 
Dainiau mylinčių dangaus. 
Niekad taip neįsijaus 

Joks poetas, menestrelis — 
Tau danguj nėra lygaus. 


* Hurijos - amžinai jaunos musulmonų rojaus merginos. 

Ir kokia giesmės harmonija 
Su nežemiškai tyliais, 

Bet žvaigždynų polifonijos 
Įskambėtais spinduliais, 
Dieviškai muzikaliais. 


Bet turbūt Žinai, kad gėlės 


Tavo Meilės danguje, 
Nors nevystančios - deja, 
Tik gyvų gėlių šešėliai, 
Kur šešėlis ir veja. 

Ką girdi, 

Ką matai - 


Tik aidai, atšvaitai. 

Ir jei būčiau Izrafelis, 
Suskambėtų nelauktai 
Giesme kaitresne skliautai, 
Nes žmogus - tai ne šešėlis 
Ir, jei myli, tai karštai. 

Rojuje esančiai 


Buvai man lyg sala 
Ir ilgesio krantai, 

Buvai lyg šventykla, 
Kur aukuras šventai 

Tau degė, mano meile, ir skaidrūs dūmai 
Kvepėjo kaip Žiedai. 


Buvai gal per kaitri — 
Ir štai — tik pelenai, 
Tik širdgėla aitri. 
Ir veltui kvies aušros sparnai 
Pakilt iš nevilties, kuri 
Aptemdė sielą - juk Žinai, 
Kad tikslo neturi. 


Ir aidi gūdžiai neviltis: 
Jau niekad niekados! 
(Taip smiltims pamary vilnis 
Kartoja nuolatos.) 

Nušautas aras neatskris, 
Ir suanglėjus obelis 
Žiedais jau neputos. 


Tik pilkos Tavo akys — 
Jos žvelgia taip šiltai, 
Kažkur ant Rojaus tako 
Tu šoki - lyg skraidai, 
Bet tuoj aptemdo naktį 
Praauštantys rytai. 

Aš žinau, kad nesulauksiu 


Aš žinau, kad nesulauksiu, 


Bet ir mirusios ilgiuos. 


Kirminas nugalėtojas 


Sferų orkestras užgrojo, 
Salė nuščiuvo, ir štai 
Spektaklis. Žiūrovai - iš Rojaus, 
Ojų, angelų, šimtai. 
Visiems ant veidų vualiai, 
Ir ašarų tu nematai: 
Mieli ir graudūs be galo 
Būtosios būties vaizdai. 


Dievai pakylėti, nes lemia, 
Papėdėje jų - žmogus. 

Bet mimo dangų ir žemę 
Valdo fantomas baugus. 

Tai jo tarnai beveidžiai 
Vaiko po sceną mimus 

Ir kaip kondorai išskleidžia 
Ryškiai raudonus sparnus. 


Tikiu, tą reginį margą 
Ilgai minės angelai: 
Žiūrovą juk tai pavergia, 
Juk bėga visi mielai 
Į siaubingiausią spektaklį, 
Kur aistros šėlsta aklai, 
Kur regintį, kaip ir aklą, 
Sugauna lemties tinklai. 


Ir štai Žiūrovai pamatė 
Finalą (o jis klaikus!): 
Įšliaužia nuožmi gyvatė, 
Rangos ir puola mimus, 
Ir smaugia, ir ryja godžiai 
Jų kraują šliužas šlykštus — 
Ir rauda, rauda be žodžių 


Sujaudintas dangus. 


Ir uždanga nusileido — 
Gūdi kaip neviltis, 

Kaip gedulo šydas ant veido, 
Nes juodą mėgsta mirtis. 

Ir širdis žiūrovams iš Rojaus 
Prislėgė kraupi mintis: 

Drama - tai „Žmogus“, o herojus — 


Įjo lemtį įšliaužus angis. 

Himnas 


Prislėgtas nevilties kraupios, 
Marija, į Tave kreipiuos. 
Maldauju, būk su manimi, 
Paguoski sielą viltimi. 

Kai debesis gūdžios lemties 
Netemdė dar jaunos širdies, 
Kiek kartų gelbėjai mane 

Ir sustabdei ties bedugne. 
Dabar, kai vienišas jaučiuos, 
Prislėgtas netekties kančios, 
Tik Tu - paguoda ir viltis, 
Kad ateities skliautai nušvis. 


Mislė" 


Kūrėjas alegorijų šmaikščių, 
Rapsodas rūsčiu degančių širdžių; 
Nors moralistas - be jokios tulžies: 
Jo išmintim ir taurumu grožies; 
Eilėraščiai jo švelnūs ir šilti, 
Svetur kalba gimtąja išleisti; 
Poetas - amžiaus gėda ir šlovė: 
Tas vertas laurų, tam autodafė; 
Harmonijos grožiu pavergęs mus; 
Senovės dramaturgas įžymus; 
Fantazija - jo talento sparnai; 
Poetas mirksnių, pamirštų seniai. 
O tragiškojo stiliaus garsų bardą 


Miniu dar kartą, nes tik vieną vardą, 


Skaitytojau, sudėk iš tiek garsių, 


Bet skambančių vienam šlove visų. 


* Mįslės subjektai: Spenseris, Homeras, Aristotelis, Kalimachas, 
Euripidas, Šelis, Popas, Euripidas, Akensidė, Rogersas, Euripidas. 
Iš šių asmenvardžių pirmųjų raidžių susideda Shakespeare (Šekspyras). 

Serenada 


Kokia rimtis! Rimtis šventa! 
Svajingai miega Visata — 

Net liutnios skambesys švelnus 
Sudrumst galėtų jos sapnus. 

Ir vandens tylūs kaip krantai — 
Gelmėj net Dangų pamatai; 
Tik Orionas, vos išvys — 
Atrodo, šoks ir nusivys 
Septynias seseris Žavias — 
Plejonės dukteris - žvaigždes. 
Ir šviesai poilsis - naktis: 

Ir ji, sudėjusi akis, 

Sapnuoja, kaip rytoj sušvis... 
Taip iškilminga! Taip tylu! 

O aš užmigti negaliu — 

Tik tu, tik tu - man prieš akis — 
Žavesnė ir brangesnė vis! 

Ir taip, kad nepabustum tu, 

Iš tolo patylom kuždu 

Tau, Adelina, kad mane 


Išgirstum net giliam sapne. 
Tegul nyki tikrovė mums 
Šviesių svajonių nesudrums, 
Ir jausmas meilės amžinos 


Tejungia sielas net sapnuos. 

Sonetas mokslui 


Esi tu mokslas - išminties sūnus! 
Tačiau kodėl, išgirdęs dainiaus lyrą, 
Virš jo svajonių suglaudi sparnus 
Ir kaip kondoras puoli širdį tyrą? 
Tu toks bejausmis, šaltas, nekilnus, 
Lig pat žvaigždynų persekioji drąsią 
Svajonę ir skverbies net į sapnus, 
Norėdamas pavergti protui dvasią! 
Tu išvaikei elfus, nereides, 
Išstūmei iš vežėčių ir Dianą!“ 
Tu ištrėmei į tolimas Žvaigždes 
Hamadriadę iš gūdaus ir seno“ 
Jos miško! O mane - iš nuostabaus 


Po tamarindais atrasto dangaus.““ 


* Poetas piktinasi scholastiniu mokymu. 

** Diana - mėnulio deivė. 

*** Dar vadinama ir driade medyje gyvenanti ir su medžiu mirštanti deivė. 
**** Tamarindas - tropinis amžinai žaliuojantis medis geltonais žiedais. 

Varnas 


Tą vidunaktį, tą gūdų, ir pavargęs, ir apsnūdęs 

Rymojau prie foliantų išminties, jau pamirštos — 

Mokslo įdomaus, bet seno. Ir staiga girdžiu - barbena: 

Lyg duris kažkas klebena - tai gal svečią Dievas duos, 

Netikėtą pakeleivį gal Aukščiausiasis man duos, 
Užkluptą nakties šaltos?! 


Židiny ugnis jau mėlo, bet vaiduokliški šešėliai 

Driekės dar per kilimėlį, tik trumpėjo nuolatos. 

Pamenu, jog buvo gruodis. Liūdna buvo man ir rodės, 

Kad kažkur Edeno soduos, kur nėra nakties šaltos, 

Angelai jos vardą šnabžda, kur nėra nakties šaltos — 
Vardą jos, ir man šventos. 


O užuolaida virpėjo, nors nebuvo jokio vėjo, 

Bet virpėjo ir be vėjo, lyg ką slėptų klostės tos. 

Sunerimęs atsistojau, atsistojau ir kartojau: 

„Tai keleivis, nepabojęs rūko nė nakties šaltos, 

Nakviša koks, nepabojęs net nakties tikrai šaltos, 
Ieško, kas nakvynę duos.“ 

Tai nejaugi išsigąsi?! Ir žengiau prie durų drąsiai, 

Ir tariau: „Atleiskit, pone, dėl minutės sugaištos: 

Išgirdau, kai pabarbenot, bet maniau - pasivaideno — 

Matot, mano durys senos ir vis girgžda nuolatos.“ 

Ir plačiai jas atlapojau: tik tamsa nakties šaltos, 
Nykiai, gruodiškai šaltos. 


Tarpduryje atsistojau ir lūdėdamas svajojau, 

Ir svajojau, ko dar niekas nesvajojo niekados. 

Pamenu, nebuvo vėjo, bet tyla keistai aidėjo: 

„Grįžk, Lenora! Grįžk, Lenora!“ — vardą širdžiai taip šventos, 

Žinoma, tai aš šnibždėjau vardą širdžiai taip šventos 
Tamsoje nakties juodos. 


Skausmas degino krūtinę, galvą graudžiai nusvarinęs 
Uždariau duris. Vėl trinksi! Negi taip ir nenustos? 
„Bet tikriausiai tai langinės“, - pamąsčiau nusiraminęs: 
„Vėjas bus jas atkabinęs, tai klebens ir balados. 
Reikia eit ir užkabinti, nes įgris, kai balados, 

Ir ramybės tau neduos.“ 

Langines tuoj atlapoju, ir staiga - kad suplasnojo 

Ir įskrido juodas Varnas iš būties, man taip šventos, 

Kad bent linktelėjęs būtų! Stybsi lyg salonų liūtas, 

Lyg koks lordas pasipūtęs. O paskui plast ant galvos 

Biustui, stovinčiam virš durų, strykt Paladei ant galvos 

Tas svetys nakties juodos. 


Ir pradėjo imti juokas, kai Žiūrėjau atitokęs 

Į didingai orią pozą jo laikysenos griežtos. 

Ir tariau: „Šaunus atrodai, nors ir nupešiotas kuodas, 

Pakeleivi skausmo juodas iš Plutonijos šaltos. 

Kaip vadint tave, didike iš Plutonijos šaltos?“ 
Kranktelėjo: „Niekados.“ 


Akys man vos neiššoko: Varnas ir kalbėti moka! 
Na, sakykim, bus nuklausęs žodį iš žmonių šnektos. 
Bet žvelgiau lyg pakerėtas: ar kur nors lig šiol girdėta, 
Kad virš durų kam tupėtų Varnas biustui ant galvos, 
Kad tik plast ir nusileistų graikų deivei ant galvos 

Ir vadintųs: „Niekados“?! 


* Plutas - romėn žeminio pasaulio dievas. 
ųpo 

Na, o Varnas tupi tyliai ir matau, jog veltui vyliaus, 

Kad išgirsiu jį prabylant, ne vien graudų: „Niekados.“ 

Nė nekrusteli jo plunksnos, it gūdus šešėlis dunkso. 

Ir tariau: „Tu neprijunksi niekad prie būties manos. 

Kaip seni draugai, kaip viltys dingsi iš būties manos.“ 
Kranktelėjo: „Niekados!“ 


„Keista“, pamąsčiau suglumęs: „Koks jo atsako tikslumas! 
Jis turbūt nugirdo raudą sielos, skausmo palaužtos, 
Jau negalinčios pakilti, jau palaidojusios viltį, 
Bet panorusios prabilti žodžiais lyriškos raudos, 
Panašios į gedulingą giesmę lyriškos raudos, 
Pavadintos „Niekados!“ 


O paskui vėl ėmė juokas, kai mąsčiau jau atitokęs. 
Krėslą atsukau į biustą, apimtas minties keistos, 
Ir spėliojau, ką galėtų muštas, bet nenugalėtas 
Paukštis, nerangus ir lėtas, iš jaunystės prarastos, 
Pasakyti, ką priminti iš jaunystės prarastos, 

Tuo kraupiuoju: „Niekados!“? 

Nerimo jam neparodžiau ir neištariau nė žodžio, 
Nors jaučiau, kaip širdį skrodžia tartum ašmens akys tos. 
O aksomo pagalvėlė, lempos apšviesta, man kėlė 
Vien prisiminimų gėlą, kad negrįš jau niekados, 
Kad ant šitos pagalvėlės nepriglus jau niekados 
Toji iš būties kitos. 


O kilimas sušlamėjo - gal tai pasiųstas Kūrėjo 

Angelas paguost atėjo sielos, kančiai pasmerktos? 

Pajutau kodylo kvapą, ir taip lengva širdžiai tapo, 

Ir tariau: „Pamiršk jos kapą - gal rytojus atiduos 

Tai, ką atėmė tau kapas? Gal iš tikro atiduos?!“ 
Varnas tarė: „Niekados!“ 


Ir tariau: „Svety naktini, gal tu pragaro siųstinis, 

Įsikūnijęs į paukštį, gal tik atblokštas audros 

Į dievų prakeiktą žemę, kur būtis vien kančią lemia, 

Kur vilties skliautai aptemę - pasakyki, kas man duos 

Taurę užmaršties balzamo? Ar kas pagailės ir duos?“ 
Kranktelėjo: „Niekados!“ 

„Pasakyk, svety naktini, paukšti ar velnių siųstini — 

Ir tegul, jei sumeluosi, Dievas tau nedovanos! — 

Ar tikrai pamiršęs gėlą žvelgsiu vėl į veidą mielą 

Žavingiausios Rojaus sielos, net tarp angelų šventos — 

Į Lenoros veidą mielą - šventesnės man nei šventos?“ 
Kranktelėjo: „Niekados!“ 


„Liaukis!“ - sušukau: „Pabodai. Vis tą patį, vis vienodai... 

Grįžk į audrą, grįžk į vėjus iš Plutonijos šaltos. 

Nepaliki nė plunksnelės - ji juoda kaip tavo melas, 

Tad ir leiskis vėl į kelią. Dinki nuo skulptūros tos, 

Iš širdies ištraukęs snapą dinki nuo skulptūros tos!“ 
Kranktelėjo: „Niekados!“ 


Ir kranklys nė krust, lyg sfinksas tupi sau, o akys spinkso 
Tartum demono, kai rezga snausdamas tinklus klastos. 
Taip sparnų nė nepakėlęs liko čia, o jo šešėlis 

Gūdžiai krinta man ant sielos, nes, žinau, iš jo tamsos — 
To nykaus, gūdaus šešėlio širdį stingdančios tamsos — 


Neišeisiu niekados. 

Ulalumė“ 


Nušalnoti lapai liepsnojo, 
Ir dangus buvo lyg pelenai — 
Lyg tų lapų pilki pelenai; 
O virš Oberio rūkas miglojo 
(Bet galbūt ir undinių sapnai?); 
Viras šmėkliška siena dunksojo, 
Kaip ir ežerą supę kalnai, - 
Viras - demonų miškas - dunksojo, 
O į Oberį brido kalnai.“ 


Su Psiche““, savo siela, jau ėjom 
Čia kadaise, tarp šitų tamsių 
Kiparisų - titanų tamsių, 

Ir jaučiau širdyje (net virpėjau!) 
Kaitrią ugnį upių baisių, 
Lavą plukdančių upių baisių, 


* Vardas kildinamas iš dviejų lotyniškų žodžių: ululare (liūdėti) ir 

lumen (šviesa) ir reiškia LIŪDESIO ŠVIESA. 

** Ir Viras, ir Oberis - E. A. Po įsivaizduoti objektai, pavadinti amerikiečių 
peizažų tapytojo Viro (1803-1889) ir prancūzų kompozitoriaus Obero 
(1789-1871), sukūrusio baletą „Fėjų ežeras“, vardais. 

*** Psichė - senovės graikų deivė, laikoma Žmogaus sielos įsikūnijimu. 

Kai jos Yaneko skardžiais grumėjo 
Link šaltų Šiaurės poliaus gaisų, 

Kai per Yaneko kalnus grumėjo 
Link ledinių Borėjo gaisų. 


Mes pamiršom, kad baigėsi spalis 
Ir kad Vėlinėms taką liūdnai 
Lapai kloja - ir būtent liūdnai, 
Nes jis veda į mirusių šalį; 
Mes pamiršom, kad dar neseniai 
Čia jau buvom (nors gal ir seniai?!) — 
Tai priminti tik Viras mums gali — 
Viras, demonų miškas, kalnai, 
O patvirtint ir Oberis gali, 
Ir prie Oberio rūstūs kalnai. 


Bet tamsa ėmė blankt, nes Aušrinė 
Pasislinko prie ryto ribos — 
Lyg rodyklė prie ryto ribos, 

Ir ūkai, spalio dangų užtvinę, 
Ėmė smegti, - o iš įdubos 

Lyg mėnulio ragai sidabriniai 
Suspindo virš rūko bangos 

Astartės ragai sidabriniai 


Virš prasmengančios rūko bangos. 


* Astartė - semitų vaisingumo ir meilės deivė. 


Ir tariau: „Ji tikrai už Dianą 
Man šviesesnė - ta deivė širdžių; 
Per tamsos ir šviesos okeaną, 
Nepabūgusi Liūto žvaigždžių“, 
Ji į sielvartą mūs atplevena, 
Kad prikeltų prislėgtus kančių, 
Kad nuvestų prislėgtus kančių, 
Ten, kur vandenys Letos srovena, 
Neatspindintys Liūto žvaigždžių, 
Kur į užmarštį vandens srovena 


Jau anapus Liūto žvaigždžių.“ 


Sunerimusi Psichė atsakė: 


„Tos žvaigždės spinduliai man keisti — 


Kažkodėl net klastingai keisti! — 
Tik iš tolo patrauklūs jie akiai, 

Bet lyg Šiaurės pašvaistė šalti.“ 
„Bėkim!“ - tarė, ir dulkiną taką 

Palytėjo sparnai jos balti, 
Sušlamėję ant dulkino tako 

Apdulkėjo sparnai jos balti - 


Ir žaismingai, ir graudžiai balti. 


* Metas, Venerai slenkant per Liūto žvaigždyną, buvo laikomas 


nepalankiu meilei. 

„Netiesa!“ - pasakiau jai nutilus: 
„Aš svaigstu tos žvaigždės spinduliais, 
Aš tikiu tos Žvaigždės spinduliais 
Kaip senovinėm knygom sibilių — 
Ta žvaigždė mums paklysti neleis, 
Net ir naktį gūdžiausią neleis — 
Lyg dviragis mėnulis iškilus 
Ir per rūką ji spindesį skleis, 
Virš tamsaus horizonto iškilus 
Ir į Dangų ji spindesį skleis 
Ir kely mums paklysti neleis!“ 


Taip kalbėdamies kriptą priėjom. 
Durys buvo nusėstos rūdžių, 
Bet dar nesugraužtos rūdžių, 
Ir vijoklio šakas pakylėję 
Mes pamatėm eilutę raidžių, 
Man, deja, nematytų raidžių. 
„Ulalumė!“ - ji net suvirpėjo, 
Supratusi reikšmę raidžių: 
„Tai tavoji, už šitų graudžių 
Vario durų - siaubingai graudžių.“ 

Na, o Viras kaip pernai liepsnojo, 
Ir dangus buvo kaip pelenai — 
Kaip svajonių dangaus pelenai — 
Gūdūs Oberio vandens miglojo, 
O per rūką plaukė kalnai, 
Tartum sielvartas sunkūs kalnai; 
Taip, prisimenu, Viras liepsnojo, 
Kai prie Oberio jau amžinai, 
Už tų durų gūdžių amžinai 
Palikau ją negrįžt amžinai. 
Kas ir vėl čia mane atviliojo? 
Kokio demono klusnūs tarnai? 
Jie prie Oberio vėl atviliojo — 
Viro demonų klusnūs tarnai! 


Bet ar demonai?! Kaip juos įtarti: 
Juk prie jiems patikėtų tiesų — 
Guūdžių, paslaptingų tiesų — 

Jie neleidžia žmonėms prisiartint 
Ir sudrebina kinkas visų, 

Kas tik drįsta užklysti - visų. 

Ne Astartės tai mėnuo, 0 vartų 
Arka - vartų, siaubingų, baisių — 

Tai atšvaitas pragaro vartų, 

Vis dar mylinčiai sielai baisių. 


Enigma 


Saliamonui don Niektauzai sonetai —"" 
„Tai paistalai, banalūs ir tušti - 
Dar pusė velnio, jei rimti poetai 
Parašo kokį, bet kai išgirsti 
Pamaivą vapant, tai net žarnas suka: 
Ar mažajiems Petrarkos paistalų?! 
O prisunkė dar koktesnių eilių — 
Tiesiog net plyšta peršlapę gertukai“, - 
Cituoju Salį ir gėriuos Saliu: 
Ir man visai į burbulus panašios 
Jų nykios eilės, net nevertos grašio. 
Bet šis tegul užklius kaip atmintis 
Ir užmarštis migla jo neapktris, 


Nes tavo vardui sueiliuotas jis. 


* Skersasis akrostichas: žiūrėdamas į pirmosios eilutės pirmą, 
antrosios antrą ir tolesnes tokios sekos raides perskaitai vardus 
ir pavardę: Sarai Annai Luis. Tiesa, vardų rašyba sulietuvinta: 
originale - Sarah Anna Lewis. 

** Išgalvotas personažas. 

Eilėraštis apie alų 


Dar įpilk to gintarinio 
Su svaiginančia puta, 
Nors galva jau galas žino, 
Kokių vėjų pripūsta, 
Ir atrodo, kad prisėda 
Net ir laikas prie alaus, 
Ir niekus kliedėt ne gėda, 
Nes putelė ją nuplaus. 


* Eilėraštį poetas turbūt parašė apmokėti sąskaitai už alų vienoje 
Lowello (Masačusetso valstija) smuklėje, kur kūrinėlis esą buvo 
demonstruojamas ant sienos iki 1920 m. 

O, tempora! O, mores! 


O, tempora! O, mores! Nors atrodo, 

Kad papročiai jau apskritai pabodo — 

Jų sostas braška, nes, kai pamąstai, 

Jei esam žmonės, kam mums pasaitai?! 
Be to, ne vienas ima ir pamano, 

Kad „aukso amžiaus“ samprata paseno - 
Juk mūs laikai - tai amžius pažangos! 
Tikiu. Tačiau ir praeities ilgiuos. 


Ir svert ėmiau (ir aš jau pripratau 

Prie jankių frazių, nors savaip mąstau) — 

Ir svert ėmiau: kaip vertinti faktus — 

Ar sielotis, ar žvelgti pro pirštus? 

Gal Heraklito pavyzdžiu akis 

Trint kantriai tol, kol ašara iškris; 

O gal, pasklaidžius praeities lapus 

Ir radus knygoj užlenktus kampus, 
Pasišaipyti žodžiais Demokrito 

Iš Trakijos: „Kam, po velniais, jums šitai?!“ 


* O, laikai! O, papročiai! (Ciceronas). 


Štai kur mintis! Ir, kaip matau, Senato 
Protingos galvos tai gerai suprato: 
Sprendimų, žvelgiant biznio aspektu, 
Išties ne du, o keturiskart du —- 

Visi verti debatų iš esmės! 

Bet luktersiu - tegul galva atvės. 

Na, o kol kas be ašarų, be juoko, 

Nors vienas verkt, o kitas juoktis moko — 
Nemeilikausiu nė vienam, o tiesiai 

Ant balto juodu graužatį išliesiu. 


Ar verta, sakot, veltui tulžį liet? 
Teisus jūs, sere! Bet išmok tylėt, 

Kai gatvėje kas žingsnis sutinku 
Nevėkšlą elegantišku fraku! 

O lankstosi - tik turst paturst... Tačiau 


Beždžionės cirke lankstos daug grakščiau. 


Gal apie Žmogų taip nepagarbu? 
Bet aš juk apie padarus kalbu. 
Nemėgstu dailint ir kalbėt tuščiai. 
Tačiau, kaip žinot, kinta papročiai, 
Tad pavyzdžiu politikų dorų 

Ir pats galiu pritapt prie padarų. 

O miestai, sere, ką gi - tai abu 
Aplankėme ne vieną ir ne du. 
Bet ką vienam, tą ir kitam matai, 
Tad vertint juos galiu tik apskritai 
(Už miestų vienodumą ir Kongresas — 
Mat savitumas - ardantis procesas): 
Vertelgai jie ir jaukūs, ir patogus. 
Štai striksi prie prekystalio kaip žiogas, 
Mostu žaismingu garbanėlę mėto, 
Nes žino jis, kad ledi sužavėtos 
Ir apsukamos leidžiasi mielai. 
Bet nesibaigia tuo jo reikalai: 
Bizniauti baigęs, vakarui atėjus, 
Jis žavi šokiuos apsuktas pirkėjas: 
Juk tai įsiūlė kaspinus dailius, 
Tai kojinėms pritaikė raištelius, 
Tad jeigu kviečia kavalierius toks, 
Kuri ožiuosis - ims jau ir nešoks?! 


Iš artimo šaipytis man koktu, 

Deduosi rimtas, nors juokais leipstu, 
Bet - Viešpatie, atleisk! - ir man liežuvis 
Panyžta regint tokią gličią žuvį. 

O ledi kimba kupinos vilčių 


Jiems į skvernus, lyg uodegos kregždžių 
Švytuojančius, ir sužavėtos tiki, 

Kad idealas - Džeris arba Mikis — 

Par excelence' pamaivos ir pagyrai. 

Bet damos mano, jog tie pliuškiai — vyrai. 


Jų balso tembras ausiai malonus, 

Ir išvaizda prikaustanti žvilgsnius. 
Kokie spalvingi deriniai ir tonai — 
Žodžiu, lyg iš akies traukti adoniai.“ 
Jei smegenys ir protas taip susiję, 

Tai pagaliau gal mąsto ir galvijai? 
Dėl to net filosofai disputuoja, 
Tačiau puošeiva mūs neabejoja, 

Jam tik juokai iš tų debatų, ginčų — 
Pats faktas vertas dešimties išminčių. 


Mat jis galvoja! Nors manau, beje, 
Kad jo minčių nerastum galvoje. 
Gal smegenys jo vietoje kitoj - 
Sakysim, kojoj, dailiai apautoj, 


Nes filosofas, jei rimtai galvoja, 


* Iš tiesų (pranc.). 


** Adonis - už dievus gražesnis Kipro karaliaus sūnus, Afroditės meilužis. 

Tai kraipo galvą, na, o Mikis - koją. 


Jog ten ir lemta gimti jo mintims, 
Įrodys, kai įspirt grūmot man ims, 
Kad veidrodį laikau jam prieš akis. 

O Viešpatie! Tai asilas ar jis!? 

Save pažinęs kaltint ims mane 

Tas bukas elfas balta krūtine, 

Tad, kad išvengčiau pykčio nepelnyto, 
Manykite, jog tai - portretas Pito.' 


* Klerkas, rėžęs sparną apie poetui patinkančią merginą. 
Šis eilėraštis - XVIII a. satyros imitacija, vienas pirmųjų 
E. A. Po kūrinių, išsaugotas ateičiai jo sesers. 


Motinai 


Kai apie meilę kuždas angelai, 
Tikrai nežino jie šventesnio žodžio 
Kaip Motina, todėl ir Jus mielai 
Taip vadinau ir taip vadinti guodžiuos — 
Jūs net daugiau kaip Motina man tapot: 
Kai gniuždė mus Virginijos mirtis, 
Aš pajutau prie jau supilto kapo, 
Ką man ataidi Jūs šilta širdis. 
Mielos vaikystės ūkuose išblėso 
Paveikslas mano mirusios mamos, 
Tad kaip labiau aš Jūsų nemylėsiu 
Per mylimąją man taip artimos, 
Nes juk gyvosios, žemiškos, ilgėsiuos, 
O ne Jos sielos, Dievo pašauktos. 

Eldoradas 


Jis tik vilties 
Klausė krypties, 
Nes kelrodžių nerado, 
Bet ir be jų 

Toliuos svajų 
Ieškojo Eldorado. 


Nors žilo jis 
Kaip obelis, 
Bet taip ir nesurado. 
Riteriui tam, 
Jau palaužtam, 
Reikėjo Eldorado. 


Kartą nakčia 

Ties koplyčia 
Šešėlį klūpant rado. 

— Gal tu Žinai, — 

Klausia liūdnai, — 
Kur jot link Eldorado? 

— Jok į Mėnulio kalnus, 
Kaip tie, 
Kurie seniai ten rado 
Gūdžiai tylius 
Sielų kelius 


Į slėnius Eldorado. 

Nerimo slėnis 


Čia būta slėnio nuostabaus — 
Dabar, deja, jis be žmogaus: 
Visi išėjo į karus. 

Tik saulės spindulys kaitrus 
Ilsėjos ant žiedų kasdien, 

O naktį mėnuo su žvaigždėm 

Iš savo spindinčių pilių 
Žavėjosi sapnais gėlių. 

Negrįžo Žmonės tie, ir štai 
Dabar be vėjo ir žiedai, 

Ir medžiai virpa ten keistai 
Kaip ties Hebridais pro ūkus 
Atlantas, šaltas ir nykus. 

Čia ramūs tik skliautai dangaus 
(Nes kas jį prakeiksmu nubaus!). 
Virš slėnio to, kadais džiugaus, 
Be vėjo šlama debesis 

Ir sunerimęs žvelgia jis 

Į žibuokles, o gal akis, 

Gilias kaip mėlynas dangus?! 

Na, o lelijos per kapus, 
Apleistus jau seniai seniai, 
Vilnija liūdnos amžinai, 

Per krintančius rasos pliūpsnius, 
Kaip tie balti žiedai kvapnius, 

Ir rauda ašarom, kurios 


Pavirsta į perlus aušros. 

Vaiduoklių rūmai 


Prie dievų pamilto šilo, 
Prie giraitės jų jaukios, 
Lyg stebuklas koks iškilo 
Rūmai priešaušrio rūkuos. 
Jais net angelai gėrėjos, 
Būdavo, būriais atskris, 
Nes stebuklo to kūrėja 
Buvo Išmintis. 


Herbai, spindintys, auksiniai, 
Puošė vėliavų šilkus. 
(Šiandien tik legendos mini 
Tuos laikus.) 
Tarp kolonų, prie portalų, 
Ir išdykę, ir linksmi 
Šlaistėsi vėjūkščiai žvalūs 
Rožėm dvelkdami. 


O didžiojoj rūmų menėj 
Arfų skambesio taktu 

Sielos šokdamos pleveno 
Perregimu parketu, 

Ir spindėdamas ant sosto 
Apsiaustu purpuriniu 

Šokančius valdovas glostė 


Mylinčiu žvilgsniu. 


Rūmų durys ten spindėjo 
Deimantais ir rubinais, 


O aidų aidai aidėjo — 


Zaižaruodami sparnais. 


Šlovino jie ir karalių 
Tos šalies puikios, 

Ir tą pasakišką šalį — 
Šalį laimės ir taikos. 

Bet staiga būtybės nykios 
Siūbtelėjo pro duris, 
(Saulė nelauktai pranyko!), 
Ir laimingoji šalis 

Dingo ūkuose būtovės 
Tartum nebūta, 

Ojos žavesį ir šlovę 
Primena tik legenda. 


Prie dievų apleisto šilo 
Gaudžia muzika tranki 
(Arfos jau seniai nutilo), 
Ir baisiesi, kai regi, 
Jog siaubingi monstrai šoka 
Rūmuos Išminties kilnios, 
Klaikiai kraiposi ir juokias, 
Bet be šypsenos. 


Miestas jūroje 


Kraupi ta vakarų šalis, 

O kuorai tie - mirties pilis: 

Ir meilė, ir klasta, ir laimė, ir kančia - 
Po amžinybę jos pasklis 
Šešėlių virtine gūdžia. 
Nejausdami, kad nyksta, dūli 
Ten bokštai ir keistai tušti 
Šventyklų statiniai didžiuliai, 
O vandens, vėjų pamiršti, 
Atspindi nykų skliauto gūdį 
Ir amžinai sustingę liūdi. 


Į tamsą tą neįsigaus 

Menkiausias blyksnis iš dangaus, 
O ta šviesa, kurią matai, - 

Tai jūros švytinčių šaltai 

Gelmių slaptingų atšvaitai 

Ant tų tikrai didingesnių 

Nei Babilono statinių, 

Kur frizai išskobti taip puikiai, 

Jog net atrodo, kad girdi, 
Kaip rauda marmuriniai smuikai, 
Žibuoklėmis apipinti, 
Net žiedo dvelksmą pajunti! 


Žioruodami patamsių gūdy 
Sustingę vandens niūrus liūdi. 
Ir švyti prieblandoj pilis, 

O ten prie bokšto lango stovi 
Ir dairosi pati valdovė — 
Didinga ir rūsti Mirtis. 


Lyg žiovautų - kur bežiūri — 
Kapai čia Žioji praviri. 

Bet vandenys net nesujunda — 
Tai tyliai jūrai ne pagunda 

Nė lobį siūlantys kapai, 

Nė deimanto akim stabai. 
Atrodo, jog regi ne jūrą, 

O blausiai spindinčią glazūrą. 
Todėl imi ir pamanai, 

Kad vėjus ne tamsa nubaido - 
Jie apskritai jau nebeskraido, 
Nes pakirpti visiems sparnai. 


Tačiau kažkas sutrikdė tylą! 
Atrodo, jog ir jūra kyla, 

O ta vaiduokliška pilis 

Iš lėto grimzta į vilnis; 

Atrodo, jog padangę niūrią 

Jos špiliai bus kažkur pradūrę — 
Lyg purpuras vanduo paraudo, 
O valandos jau kvapą gaudo. 
Kai tarp raudų ir aimanų 

Tie bokštai dings už laiko juostų, 
Triumfuodami šimtai velnių 


Pašoks nuo savo sostų! 

Peonas 


Kas jos jaunystę apraudos 
Į būtį už būties? 

Kas rekviem jai pagiedos 
Ir graudžiai išlydės? 


Jūs liejot ašaras, tačiau 
Nesielvartavot, ne — 

Tik vertinot - juk pats mačiau! — 
Ar prabangi suknia. 


Jūs garbinot tik jos lobius 
Ir džiaugėtės, kad tuoj 
Užmerks akis... Ir gal tai bus, 
Duos Dievas, jau rytoj?! 


Ir įkapes jos girdami 
Man siūlėt nuolatos 
Nutlti - sakėt, kimt imi 
Nuo per garsios raudos. 


Ojei jau giedi, tai kukliau, 
Nelaidyki gerklės, 

Nes juk ne vienas pagaliau 
Numirusios gailės. 


Bet aš dėl meilės prarastos, 
Palaužtas nevilties, 

Užgniaužti negaliu raudos 
Kaip ir pačios širdies. 


Mirtis užmerkė jai akis, 
Bet dvelkdami kvapniai, 
Tikrai dar auga, auga vis 
Gyvi jos garbiniai. 


Kodėl kodėl taip nelauktai 
Tu palikai mane — 
Kai dar tik skleidėsi žiedai 


Jaunystės svajone?! 


Velniai už velnius velnesni 
Išplėšė, bet matau, 

Kad net už Rojų šviesesni 
Ten žydi sodai Tau. 


131 


EDGAR 
ALLAN 
POE 


132 
EDGAR 


ALLAN 
POE 


Todėl ir rekviem liūdnų 
Širdis Tau neaidės — 

Peonai buvusių dienų 
Tegul Dangun lydės. 


Skambesiai 


Kokie skambūs vakarai, 
Sidabriniai vakarai, 
Skrieja per pusnis varpeliai, ir žaismingai, ir tyrai 
Dindi dindi ir nudindi 
Net į dangų nelauktai 
Tas žaismingas dindi lindi, 
Ir žvaigždynuos atsispindi 
Sidabriniai jų aidai. 
Įsiamžint kaip kadais 
Į runas aidų aidais — 
Laikas stabtels, ir į ateitį nuskambės tie vakarai. 
O melodijos kerai 


* Anglų kalboje žodis „bells“ reiškia ir varpelius, ir varpus. Todėl poetas 
kaip savotišką refreną visose strofose kartoja: „bells bells.“ Mes, lietuviai, 
rogių varpelių varpais nevadiname, todėl poemą pavadinau „Skambe- 
siai“. (Beje, K. Balmontas rusišką vertimą pavadino „Varpeliai ir varpai.) 
Atskyręs varpelius nuo varpų turėjau keisti ir refreno visoms dalims 
vienodumą: kalbėdamas apie varpus vartoju jų skambesiui apibūdinti 
tinkamiausio veiksmažodžio „gausti“ būsimojo laiko formą - gaus, 

o varpelių skambesio įspūdžiui sukurti pasinaudoju ir pavieniais, ir į 
dvigarsius įsiliejusiais sonantais: lin din spin. Vertėjo pastaba. 

Liejas per pusnis tyrai, 


Kur klausaisi - dindi dindi 
Ir net spindi, ir net spindi — 


Tais Žaismingais dindi lindi spindi jaukūs vakarai. 


II 
Auksą skambant išgirsti — 
Meilės įsupti 
Santuokos svajas ir viltis laimina varpai šventi. 
Aidi jie tyloj nakties; 
Kiek tam skambesy vilties! 


Koks jis tyras ir skaidrus 
Kaip aušra — 
Net balandis nesukrus, 
Nors į pilnaties kerus 
Mėnesienos sužavėta svaigiai žvelgia jo pora. 
O varpai 
Gaus ir gaus — 
Spindulingai skambus gaus, 
O varpai 
Melodingai 
Ir jausmingai 
Skambiai gaus; 


Gaus ir gaus, gaus ir gaus, 

Laimindami meilę gaus — 


Ir eufoniškas, ir tyras skambesys padangėj gaus. 


III 


Bronzą gaudžiant išgirsti — 
Tai varpai kiti: 
Jie į dangų beldžiasi siaubo įsupti. 
Apimti nevilties 
Klykia į ausis nakties, 
Gaudesys be gaidos, 
O kraupumą jų raudos; 
Dunda aidas — 
Tai varpai malonės meldžia, kreipdamies į ugnį godžią, 
Stengias permaldauti gaivalą - liepsną, pražūtingai godžią; 
Plaikstos plėnys, krinta suodžiai, 
O pašvaistės dangų skrodžia, 
Ir grėsmingos, ir įžūlios — 
Rodos, lyžtels net Mėnuliui 
Skaistų veidą. 
O varpai gaus ir gaus, 
Belsdamiesi į dangaus 
Gūdų skliautą. 
Bailiai krūpčioja naktis, 
Nes nemato, kad ugnis, 


Pražūtinga ir kraupi, šėlti liautųs. 


O varpai gaus ir gaus 
Siautulingai 
Ir triukšmingai — 
Širdį šiurpindami gaus. 
Gaudo jų gandus ausis — 
Ir grėsmingus, 
Ir viltingus, 
Ir suvokia, ar dar plis, 
Ar jau ima slūgt grėsminga viską ryjanti vilnis. 
O varpai gaus ir gaus, 
Gaus nugaus lig dangaus, 


Laiminančio, bet ir rūsčiai bausti galinčio dangaus. 


IV 
O kai geležį girdi, 
Pajunti, 
Kad nuo lopšio iki kapo neapsakomai arti. 
Gaudžia jis tyloj nakties 
Iš būties į nebūties 
Stingdantį ir šiurpų ūką, gaubiantį valdas mirties. 
Nors iš tolo varpas spindi, 
Bet karūnoje jo lindi 


Ir perai rūdies. 


Na, o varpinėj kažkas 
Žvelgia pro langų angas: 
Rodosi, jog tai šėtonai 
Supa klykiančius varpus 
Ir iš miego kelia žmones 
Jiems primindami kapus. 
Tai ne moterys, ne vyrai, 
O vampyrai! 
Pats valdovas jų genties 
Varpą tampo iš peties. 
Ir jie klykia džiaugdamies 
Pergale mirties. 
Na, 0 varpas griaudi, dunda, 
Rodos, net kapai sujunda, 
Rodos, kad net griaučiai bunda 
Keldamies. 

O varpai gaus ir gaus, 
Amžius gaudę, amžius gaus. 
Kaip užburtas runų rimo, 

Taip ir to gūdaus gaudimo, 
Širdį gniuždančios raudos — 
Laikas krūptels ir sustos. 

O varpai gaus ir gaus, 
Tų vampyrų džiaugsmui gaus, 
Ir į nebūtį nugaus. 

Paklausyti to gaudimo 
It senųjų runų rimo 
Ir graudžios žmonių raudos 
Laikas krūptels ir sustos. 
O varpai gaus ir gaus — 
Supami vampyrų gaus, 
Amžius gaudę, amžius gaus, 
Gaus ir gaus, gaus ir gaus, 
O jiems gaudžiant gaus ir rūdys - gūdžiai gaus. 


Varpai 
Kartu su M. L. Shew 


Kur klausaisi - din di lin — 
Aidi linksmas - din di lin - 
Tai varpeliai supdamiesi skambiai dindi — 

Iš mažų gerklyčių dindi. 
A, kaip švelniai švelniai dindi! 
Atidindi ir nudindi 

Skambų din di lin 

Din din. 


Bet, deja, yra ir tie, 
Skelbiantys tave, Mirtie, 


Bet varpai tie - ne varpeliai - jie tik gaudžia, 


Ir negailestingai gaudžia — 

Širdį šiurpindami gaudžia, 

Gaudžia gaudžia ir nugaudžia 
Su tavim, rūsti Mirtie, 


Duūžiai tie. 

Koliziejus 


Lakios minties ir pergalių šlove 

Į marmurą sudvelkus, praeitie — 
Senosios Romos simboli didingas! 
Štai pagaliau iš sausvėjų buities 
Ištrukęs pamaldžiai atsiklaupiu 
Svaigioj šešėlių tavo vėsoje 

(Juk krinta jie iš amžių glūdumos!) 
Prieš praeitį, palaidotą seniai — 

Tu antkapis jos tragiškajai šlovei. 


Kur amžiai tie?! Didybė ir galia?! 

O praeitie! O spindintys kerai! 
Nors Getsemanės sodo atmintis" 
Tikrai šventesnė - man jūs tikresni 
Už Nazariečio pažadėtą Rojų 

Ir galią lemtį valdančių žvaigždžių, 
Apstulbinusią net Chaldėjos žynį.“ 


* Getsemanės sode prieš suėmimą meldėsi Kristus. 
** Chaldėjai - semitų gentys, gyvenusios Persijos įlankos pakrantėje. 

Čia, kur herojus krito kitados, 

Susverdėjus nugriūna kolona, 

Kur aukso aras tvieskė išdidžiai — 

Sušmėsčioja šikšnosparnis nakčia; 

Ir vėjai sklaisto nendres ir dagius, 

Bet ne kvapnius žavios romėnės plaukus; 

O ten, kur būta sosto prabangaus, 

Delčios ragus atspindinčia plyta 

Į marmuro urvelį skuba driežas. 


Nejaugi liko vien tik dūlinys: 

Tik sienos, ištrupėjusios kiaurai, 
Antablementų įspūdis nykus 

Su frizų ir karnizų trupiniais 

Ir šmėkliškai kraupi angų tamsa, 
Apkritusi vijokliais — ar tik tiek 
Paliko laikas erdvei?! Lyg patyčiom! 


O aidas gaudžia: Ne patyčiom, ne - 
Mes - skambanti į širdį atmintis, 
Mes lyg Memnono potvynis staigus", 
Kurį pamačius ima verkt Aušra; 


* Memnonas - aušros deivės Eos sūnus, atvykęs gelbėti Trojos, tačiau 
Achilo nukautas. 

Mes valdom širdis, karštas ir taurias, 
Ir protą iškiliausiųjų Žmonių — 

Mes sudūlėję akmenys, tačiau 
Nesuduūlėjo mumyse šlovė, 
Nesudulėjo magiška galia, 
Nesudulėjo polėkis minties, 

Kurios didybė padvelkė į mus; 
Nesudūlėjo ir legendos tos, 

Kurios ir šiandien gaubia mūsų gūdį 
Kaip garbingesnis net už šlovę rūbas. 

Išgirsi skambesį vandens, 
Bet ne upelis ten čiurlens — 
Ten Žemę mena tik aidai, 
Kartojantys šiltai šiltai 

It kriauklės gaudesį bangos 
Balsus iš praeities svaigios. 
Ojie aistringi ir šilti, 

Todėl kaip gyvus juos girdi; 
Nežemiški ten ir žiedai — 
Jie tik žaismingi atšvaitai 
Tų sodų, kur iš Kirkės lobių 
Aušra žiedams perlus sugrobia. 
O žvaigždėje, kurią matai — 
Tik tyro grožio atšvaitai 

Ir skambesių aidai. 


Nesėja svaigo tartum užburta* — 
Tai stebuklingo grožio planeta - 
Čia tvieskė saulėm keturiom skliautai, 

Jai prieš akis išnirę nelauktai. 
Nors Empirėjaus spindulių banga 
Sparnus jai kaustė gniuždančia jėga, 
Bet skrido ji iš sferų į sferas 
Per siautulingo spindesio audras. 
Ir štai džiaugsmu nušvito akys jos. 
Nusviedė aukso šalmą ant vejos 
Oazėje tarp saulių keturių, 
Keturgubai gaivinančių kaitrių. 


Ji svaigo jauno grožio sužavėta. 
(Ojo dvasia vilnijo į planetą — 
Su spindesiu žvaigždžių žaismingai krito 
Lyg garbanos tarp perlų, kol sušvito 
Achajų kalvos grožio to idėja.) 
Ir pamaldžiai atsiklaupė Nesėja 
Po debesų baldakimo ūkais - 
Gal jos pasaulių simboliais keistais, 
Kur formos formų žvilgsniui neužgožia: 
Jos perregimos, kad nestelbtų grožio — 
Ir taip nykumą Kosmoso pirminio 


Žaismingais tonais spindesys užtvino. 


Per petį skeptrą atsainiai nusviedus, 
Ji įsikniaubė į lelijų Žiedus, 
Svaigius kaip tie Leukadijos žiedai, 
Ant pėdsakų, pakimbančių keistai 
Virš prarajos, kur nuo uolos granito 
Aistringa meilė amžinybėn krito.? 
Sefalija, jaunųjų bičių rojus, 
Žiedais aplipo jau Dievaitės kojas — 
Bet ją graudino sielvartas kitos — 
Į žemiškąją erdvę ištremtos — 
Žvaigždynų žiedo, nuo kurio kadais 
Skaidri rasa su gundančiais nuodais 
Sukrito ant Trebizondo žiedų, 
Todėl Dangaus per klaidą prakeiktų; 
Ir nors pagonys mini ją geru 
Ir rasą tą vadina nektaru, 
Jei bitė paragauja to nektaro, 
Tai svaigulys iš proto vargšę varo. 
Todėl lig šiolei graužias tie žiedai 
Skaisčiausiai saulei lenkdamies kaltai, 
Tačiau už baltus dar balčiau balti, 
Nes sielvartauja nekaltai kalti. 
Ir Klitijai per saulėtąjį žiedą? 


Lyg ašara skaidri rasa nurieda; 

O štai ir Žiedas iš Karaliaus sodo“, 
Pražystantis tik mirti, ir atrodo, 
Kad jo širdis dangun su siela kyla 
Ir tirpsta tartum smilkalai kodylo; 
Niktantija, kukli tiesiog šventai — 
Tik naktį dvelkt išdrįsta jos žiedai! — 
Kažką šnibždėjo purpuriniam Zantei — 
Isola d'oro - Fior di Levante —* 
Ir dieviškajam Lotosui, kuris, 
Atrodo, šaknį tuoj ištrauks ir skris, 
Palikęs mielą, bet klastingą Roną 
Nelumbo žiedui - tam, kurs kažkada“, 
Kaip pasakoja indų legenda, 
Lyg eldija atplukdė Kupidoną. 
O tie Žiedai - tos kvapnios, svaigios gėlės 
Į dangų dvelkė giesmę deivės sielos: 


Tu kažkur už žvaigždžių -— 
Danguje už dangaus, 
Žybsniais tavo minčių 
Ir svaigaus, ir baugaus. 
Ir todėl, kur esi, 
Paslaptis net žvaigždėms, 
Ir kai rūsčiai teisi, 

Ir atleidi kaltiems. 
Tik nuo sosto šviesaus 

Amžinai nuversta 
Paslaptim apsisiaus 

Pamaldi kometa -!* 
Įsakyta nešt ugnį — 

Ugnį savo širdies — 
Į tamsumą bedugnį 

Jai skausmingos tremties, 
Nelauktai pasirodžius 

Prieš baimingas akis 
Tamsą amžiną skrodžia, 

Kol sudegs jai širdis. 
Kad esi -jaučiam siela, 

Tu viltis mūs maldos. 
Bet ką lemia šešėliai 

Ant Tavo kaktos?! 
Nors Nesėjos rastiesiems 

Esi tapatus 
Jų paveikslui, bet būk 

Įžūliems atlaidus, 
Nes į mintį, Kūrėjau, 

Ta žavi planeta - 


Mintį tavąją skrieja, 

Ir nors orbita 
Kartais net į šešėlius 
Tarp žvaigždžių nusidrieks, 
Tačiau kryptį ras vėlei, 
Ir vaizduotė pasieks 
Tavo amžiną sostą - 
Jos galingi sparnai! — 
Tad palaimink jų mostą, 


Kurs esi amžinai.!! 


Ji įsikniaubė į rasotus žiedus — 
Gal Amžinybės balso susigėdus 
(Nes juk ir žvaigždei sudreba širdis!). 
O tarp Žiedų svaigi tylos rimtis 
Užliejo sferų muzika jai širdį 

(Tą muziką tik įkvėptieji girdi). 
Tyla - tai Žodis, reiškiantis išties 
Ir melodingą skambesį rimties — 
Gamta juk kalba! Ir girdi dažnai, 
Kaip sušlama net vizijų sparnai, 
Bet štai danguj ugniniai vėjai kyla, 
Nutildydami ir tyliausią tylą, 

Nes Amžinybė jos balsu prabyla: 


„Yra sistemų - užkampių visatos, 
Kurių planetos vieną saulę mato, 
Tad ar mane toj prieblandoj supras?! 
Aš ten tik rūstūs, keliantis audras, 

Jei žemė dreba, sako, aš baudžiu 
(Gal gąsdina mane manim pačiu?!); 
Net laiko smiltį, byrančią lėtai, 
Nublankstant ten tarp pirštų pamatai, 
O tujuk mano spindesys esi, 

Tad skriski šviesą skleisdama, šviesi 
Kaip Žžaižarai gyvosios kibirkšties!“ 
Skaidriam ūke Sicilijos nakties, 
Palikus rūmus krištolo tuščius, 

Ir į didingai spindinčius aukščius, 
Ir į sferas žemesniojo dangaus, 

Kad dėl kaltės mirtingojo Žmogaus 
Neimtų blankt ir spindesys pačių 


Skaidriausiųjų planetų ir žvaigždžių.“ 


O kai į laiką, plaukiantį virš slėnio, 
Įgeltonavo vienišasis mėnuo — 
Juk Žemėje, kur meilė tik viena, 
Mėnulio vieno mylintiems gana! — 


Galingais mostais skambančių sparnų 

Pakilo ji virš klonių ir kalnų 
Tos netikėto grožio Terezėjos", 
Svaigios net širdžiai dieviškos Nesėjos. 


II 


O spindesy viršukalnių tylos 

Virš tartum išsigandusios uolos, 

Taip panašios į piemenį kalnų, 
Pašokantį iš guolio samanų — 

Mat pramiegojo tarpą nuo Mėnulio 

Lig priešaušrio - virš to akmens didžiulio — 
Virš tos uolos sutviskę nelauktai 
Saulėlydžio žaismingi atšvaitai, 

Taip netikėtai vidury nakties 

Pro veidą prašmėžavę pilnaties, 

Į eterį nuspindo ir išaugo 

Persepolio kolonom, atšvaitais 
Sukrintančiom į jūrą ties krantais, 

Kuri kaip auklė rūpestingai saugo 

To kalno sūnus po uolų skliautais. 

To panteono perregimos grindys — 

Tai lydinys žvaigždžių, kurios nuspindo 
Kaip niekad skaidrios į mirties ūkus, 
Kad dar žaviau atrodytų dangus. 

O kupolas to stebuklingo rūumo — 

Tai deimantas nepaprasto skaidrumo — 

Toks perregimas, kad meteoritas 

Ar meteoras, nelauktai užkritęs, 

Žaismingai sprogsta, o dangaus skliautus 

Nutvieskia aukso kibirkščių lietus. 

Bet suklapsi ir čia, nors nedažnai, 

Smilaus dvasiūkščio dulkini sparnai. 

Deja, jam grožis neužgniaužia žado: 

Antablementai, grakščios kolonados — 

Jam mena spalvą nušalnoto lapo 

Ar marmuro ant jauno grožio kapo. 

Tačiau ne vienas žvelgdamas suglumo 

Dėl angelų keistoko panašumo 

Į achajus! Ar ne per daug įžūlios 

Tos meilės žemei įkvėptos statulos? 

Kur Žvelgsi, frizai - Balbeko, Tadmoro““, 

Persepolio ir tu, žaviai graudi, 

Nes jau banga siaubingoji arti 


Ir nelauktai užgrius tave, Gomora!!? 

Ar prieblanda iš tikro nebyli? 
Oi, ne - ir šlamant ją išgirst gali: 
Chaldėjos astronomai ir žyniai!“ 
Tą reiškinį ištyrė jau seniai — 
Jam palankiausia vasaros naktis: 
Įsiklausyk! Ir tartum debesis — 
Gal atspalviai? Gal formos tų garsų? — 
Užplunka jautriai būgnelius ausų." 


Koks melodingas skambesys! Artėja... 
Garsyn garsyn... Tyla... ir nelauktai 
Net tvykstelėjo krištolo skliautai — 

Į savo menę grįžo vėl Nesėja. 
Pravertos lūpos, degantys skruostai, 

Na, o širdis - net pulsą jos matai! — 
Tiesiog kilnoja virpančią krūtinę, 

Dar kiek ir perplėš juostą sidabrinę 
Jai ant liemens. O spinduliai seniai 
Pavargę jau, nes kaip ir niekad bluosto 
Dar nesudėjo, pamaldžiai ją glosto, 
Vilnydami kaip deivės garbiniai, 

Tą svaigią naktį net žiedai kuždėjos 
(Nors gal išties ne jie, o sapnas fėjos?), 


Ant mėnesienoj spindinčio granito 
Kalnų šaltiniai melodingai krito. 
Bet štai tyla... Net angelo sparnai 
Nesušlama, o slėniai ir kalnai 
Išgirdo giesmę - tylią, tyrą gaidą: 
Mergelės sielos skambesį ir aidą: 


Žaismingas pavėnių 
Jaukumas, ir jums 
Čia niekad joks mėnuo 
Sapnų nesudrums -!* 
Svajotojų būstai! 
Tačiau į akis, 
Svajingai miegūstas, 
Sužiūra naktis 
Žvaigždynais šviesiosios 
Visatos mįslės 
Kaip akys siųstosios 
Prikelt jūs kvieslės — 
Iš ūko bežvaigždžio 
Gosliųjų sapnų — 
(Ir angelas geidžia 
Glamonių švelnių!). 
Kerai to svajingo 
Ir gundančio snūdo, 

Nors spindi, bet stingdo, 
Nors žavi, bet žudo. 
Prikelkite dvasią - 
Ji prieblandoj smilko; 
Nukrėskit lyg rasą 
Nuo garbanų šilko 
Ir ūką sapnų, 
Geidulingų sapnų, 
Nes jūsų sparnai 
Apsunks amžinai: 
Kerai to svajingo 
Ir gundančio snūdo, 
Nors spindi, bet stingdo, 
Nors žavi, bet žudo. 


„Ligėja! Ligėja! -" 
Net grįžta aidai... 
Ir tujuk mylėjai, 
Ir tu praradai. 
Tu lyg albatrosas 
Virš jūros tylios 
Pakibęs žydrosios 
Delčios spinduliuos*? 


Žaismingas šešėlis 


Virš sapno svaigaus 
(Juk mylinčių sielos 
Nenori dangaus). 


Kai virpančiais pirštais 
Užspaudi akis, 
Mylėdama miršta 
Mylėti širdis: 
Jie minga užminga 
Vilties įkvėpti, 
O tu melodingai 
Į sapną aidi: 
Ką medžiai tau ošia, 
Lietučio klausais — 
Kaip skamba į tošį 
Ritmingais garsais; 
Girdi net, kaip kalas 
Daigeliai - daiktai 
Išties muzikalūs, 
Bet čia - tik aidai. 
Skubėk tad į slėnius 
Svaigios nebūties, 
O saulėtas mėnuo 


Tau tiltą nuties 

Virš ežero juodo 
Gūdžiosios tylos, 
Kur žvaigždės atrodo — 
Sala prie salos; 
Ant kranto, ant sniego 
Baltumo smilties, 
Svajotojos miega 
Ūkuos pilnaties 
Lyg bitės... Lelijų*! 
Balti atšvaitai 
Tarp švendrų vilnija 
Lyg sapno žiedai. 
Atskleiski, Ligėja, 
Joms rūstį būties - 
Esybės idėją 
Su ženklu mirties. 
Tas sapnas ne burtai 
Ūkų pilnaties — 
Tas sapnas sukurtas 
Svajingos vilties - 
Ir angelas kelsis 
Iš miego svaigaus, 
Kai gyvąjį balsą 
Klausa jo sugaus. 


Per Empirėjų tūkstančiais sparnų, 
Apkritusių dar ūkanom sapnų, 
Nuskrido sielos: angelų sparnai, 

Bet ne mintis - juk tu, Mirtie, Žinai, 
Kodėl Kūrėjo žvilgsnių spinduliai, 
Tave pasiekę, lūžta apgauliai: 

Nors tu, Mirtie, be gailesčio esi, 

Bet tu, Mirtie, nenori būt baisi 

Kaip mokslas, žiauriai apiplėšęs mus — 
Tu nebuvai jiems sausvėjis nuožmus, 
Nes kas iš to, jei mirdamas žinai, 

Jog tai, kas buvo, baigės amžinai, 
Jog net palaima taps neviltimi, 

Ojie juk mirė meile svaigdami; 

Bet ten, deja, tik miegūsta mintis, 
Suvokianti, kad tu - jau nebūtis — 

Ne rojus, ne, ir pasiguost gali 


Bent tuo, kad ir nuo pragaro esi toli toli.“ 


Pakilo sielos iš svajingo snūdo, 
Supratusios, kad vizijos jas žudo — 
Išskyrus dvi: jos pasmerktos kentės, 
Kad ne dangaus paklausė, o širdies. 
Ir jis, ir ji - aistringi angelai. 

Juk meilė (meilė myli tik aklai!) 
Įspindusi „tarp ašarų karčių“ -? 

Ji ir viltis, ji ir versmė kančių. 
Jis serafimas, tobulai gražus, 
Bet pasmerktas Dangaus, todėl ir žus — 
Ne rojun veržias jo jauna širdis, 
O prarastosios Žemės ilgis vis: 
Ir mėnesienos žavinčių kerų, 
Ir tų šaltinių, gundančiai tyrų; 
Deja, deja, tik graudūs atšvaitai, 
Tik gyvo balso negyvi aidai — 
Skausmingai plakė jo jauna širdis. 
Taip ir užklupo Andželą naktis? 
Žvaigždžių akim iš sutemos gilios 
Ant šiurpulingai karančios uolos — 
Žvilgsniu erelio rėpdamas skliautus 
Ieškojo jos... Svajotojas graudus! 
Nors mylimoji glaudės prie peties, 
Ilgėjosi jis prarastos būties. 


„Pažvelk, Iante - ten ji! - Ar matai? 
Žvaigždutę blausią, virpančią keistai? 
Ją palikau be liūdesio, tačiau 

Tą rudenį kitokią ją mačiau: 
Prisimenu ir nepamiršiu, ne, 


To paskutinio vakaro Lemne! — 


Kai purpuriniai saulės atšvaitai 
Ant arabeskų žaidė ir keistai 
Virpėdami užplūdo man akis 

Lyg rūkas koks, lyg rausvas debesis, 
Ir mano siela tartum nupleveno 

Į stebuklus Saadžio Gulistano?“; 

O iš tiesų ne sapnas, bet Mirtis 

Jau buvo man užmerkusi akis - 
Taip nelauktai, taip tyliai ji atėjo, 
Kad net plaukelis joks nesuvirpėjo. 
Iš kūno ji išlaisvino mane 
Šventovėje - garsiam Partenone - 
Net tavo grožis nusilenktų tam, 
Žmogaus širdies ir proto sukurtam. 
Kaip jaunas aras nuo uolos kalnų, 
Taip aš, nupurtęs laiką nuo sparnų, 
Kilau į sferą amžių amžinų. 

O Žemė sukos lyg gaublys, tačiau, 
Nors po savim tik pusę jos mačiau, 
Regėjau plintant dykumon sodus, 
Bet ir griuvėsiais virstančius miestus — 
Ir aš ėmiau ilgėtis nusiaubtos 


Mielosios Zemės miestų ir gamtos.“ 

„Miela tau Žemė, Andželai. Bet kuo?! 
Juk čia žalesnis negu ten želmuo, 
Čia ir padangė amžinai žydra, 


Svaigesnė čia ir meilė, ir aistra.“ 


„Kai lioviausi alsavęs ir dvasia 

Dangun nuspindo su žvaigždžių šviesa, 
Aš pamačiau (ir buvo man baisu!) 
Pasaulį savo virstant chaosu - 
Sprogimų žybsniai ir ugnis staiga 
Užliejo dangų tvinstančia banga, 

Ir pajutau, kad aš krentu, tačiau, 

Nors skriejau svaigiai, bet kur kas lėčiau 
Nei kildamas, ir nukritau ant šios 
Žvaigždės auksinės, bet žvaigždės gūdžios, 
Tiesiog keistai dedališkos žvaigždės 
Virš siautulingo pokylio nakties.“ 


„Tai kildami, tai vėlei leisdamies 

Lyg jonvabaliai tvieskėm be krypties, — 
Ak Andželai, kas valią Jo supras?! - 
Užklydom ir į žemiškas sferas, 

Paklusę savo deivei, kaip ir ji 


Aukščių aukščiausio valiai paklusni, 


161 


EDGAR 
ALLAN 
POE 

Kur mostas laiko amžino sparnų — 

Tai aibės Žemės amžių amžinų. 

Tik visaregė angelo akis 

Ją įžvelgė, paskum ryškėjo vis 

Išnirdama iš sutemų gūdžių 

Kaip perlų perlas nėriny žvaigždžių. 

Ir mes sustojom grožio užburti, 

Oji tarytum nuotaka, pati 

Pajutus savo žavesį, suglumo 

Ir susigėdo žvilgsnių nekuklumo.“ 


Taip bekalbant praslinko ir naktis, 

Bet ir aušra jiems niekad nesušvis — 
Jie kris bedugnėn amžinos tremties, 
Nes ne Dangaus paklausė, o širdies. 


"Al Aaraafas, pasak arabų mitologijos - erdvė tarp Pragaro ir Dangaus. 
Aistringai mylintys žemišką gyvenimą po mirties renkasi ją, o ne Rojų, 
kuriuo bodisi. Jie žino, kad po antrojo gyvenimo laukia jų amžinoji mirtis 
(Dangus negailestingas jo įstatymams nepaklūstantiems), tačiau meilė 
Žemei juos vis tiek vilioja. 

E. A. Po Al Aaraafą tapatina su paslaptinga žvaigžde, kuri 1572 m. 
pastebėta danų astronomo Ticho Bragės po metų netikėtai dingo. 

* Nesėja - salos mergelė (graikiškai NESOS - sala), išgalvotas personažas. 

3 Sapfo, graikų poetė (VII-VI a. pr. m. e.). Kaip sako legenda, mylimojo 
atstumta ji pasirinko mirtį ir Leukadijos (Leukadės) saloje nuo uolos 
krito į Jonijos jūrą. 

* Levenhuko (Lewenhoeck) ir Turneforo (Tournefort) aprašyta gėlė. 
Jos nektaras apsvaigina bites. Pavadinimas siejamas su vieta, kur auga. 
? Klitija - saulėgrąža (lot.). Pasak antikinio mito - tai vardas mergaitės, 
įsimylėjusios Apoloną, kuris ją metė, ir atstumtoji iš liūdesio virto 
saulėgrąža. 

6 Žiedas iš Karaliaus sodo - „serpentiniškas bespyglis Karališkajame 
Paryžiaus sode augantis alijošius, kurio gražūs ir didžiuliai žiedai 
kvepia vanile, bet labai greitai nuvysta“. (E. A. Po pastaba.) 

" Zantė - hiacintas. 

5 Auksine sala! Levanto žiede! (It.) 

* Nelumbo žiedas - lotoso rūšis, auganti Gange. Pasak indų legendos, 
ant tokio žiedo Gangas atplukdė meilės dievą Kamą, o jis nuoširdžiai 
prisirišęs prie savo lopšio ir šiandien. 

'*" Kometomis poetas vadina nusidėjusius angelus, pasmerktus 
atgailauti lig mirties. 

" Nesėjos nuomone, Dievą su žmogum sieja tik protas ir fantazija. 

'2 Kaip žaižarai gyvosios kibirkšties - „Dažnai stebėjau žiburėlius, 
susiburiančius į monolitą, turintį bendrą centrą, ir staiga pažyrantį 

į visas puses“ (E. A. Po pastaba). 

5 Terezėja - prieš nustebusius jūreivius iš vandenyno dugno 

išnirusi fantastiška sala. 

“ Balbekas, Tadmoras - senosios Sirijos miestai, Persepolis — 

Persijos (Irano) sostinė. 

'* Gomora - pasak Biblijos, Dievo rūstybės sudegintas ir paskandintas 
Artimųjų Rytų miestas. 

'* Chaldėjai - semitų gentys, gyvenusios Persijos įlankos pakrantėje. 

V Poetas tvirtina ne kartą girdėjęs atslenkančios sutemos garsus. 

13 Šventraštyje rašoma: „Neturi tau kenkti nė dieną saulė, nė nakų 
mėnuo.“ Toli gražu ne visiems žinoma, kad Egipte mėnesiena aptemdo 
svaiguliu sąmonę tiems, kurie miega į mėnulį atgręžtu veidu; apie 

tai ir užsimenama. (E. A. Po pastaba.) 

“ Ligėja - tokio pat pavadinimo E. A. Po apsakymo veikėja, kuri po 
mirties, vertėjo nuomone, pavaizduota kaip amžinosios meilės dvasia. 


Tyrinėtojai spėja, kad šį vardą poetas paėmė iš Publijaus Vergilijaus 

Marono (70-19 m. p. m. e.) poemos „Georgikos“ - ten minima nimfa Ligėja. 
* Albatrosas miega sklęsdamas išskleistais sparnais. (Autoriaus pastaba.) 
* Laukinės bitės nemėgsta miegoti šešėlyje - jas vilioja mėnulio šviesa. 
(Autoriaus pastaba.) 

" Liūdima ir Al Aaraafe, tačiau tas liūdesys - lyg savotiškas opiumas, 
kuriuo tampa gyvųjų sielvartas dėl mirusiųjų. (Autoriaus pastaba.) 

5 Citata iš Miltono eilėraščio „Epitafija markizei Winchestersk“. 

* Tai didysis Mikelandželas. Poetas Renesanso genijų sąmoningai 
vaizduoja jauną, norėdamas pabrėžti meilę Žemei. 

* Iantė - vardas, reiškiantis „hiacintas.“ 

26 Saadis (1184-1291) - didysis persų poetas, poemos „Gulistanas“ 
(Rožių sodas) autorius. 

Tamerlanas 


Nepulsiu, kunige, ant kelių — 


Kaltes atleisk kam nors kitam: 
Juk niekas Žemėje negali 
Išgelbėt sielos prakeiktam, 
Dangaus seniai jau pasmerktam 


Didybės apsėstam karaliui. 
Bet pragaras neišdidus — 
Ir man plačiai atvers vartus. 
Oi, ne, nesišaipau, kad guodi, 
Tikėčiau tavimi mielai, 
Bet viską lemia Dievo žodis, 


Ne Žemiškieji paistalai. 


Nors skradžiai imki ir prapulki! 
Ir atgailaut, deja, vėlu — 

Ne, nemaniau, kad aš tik dulkė, 
Apakusi šlovės melu — 

Puošnumas ir didybė sosto 

Tuštybei širdį juk paglosto! 

Šėtone, luktelk - aš tuojau... 


Nors tu baisus, bet nebijau. 
Nurimk, širdie! Tuščiai nuvyto 
Žiedai svajingo tavo ryto. 

Ir man ataidi iš toli 

Balsai girdėti ir mieli, 

It gedulingas varpas graudūs, 


Tačiau prisiminimai gaudūs. 


Buvau ir aš drovus ir tyras, 
Tačiau valdinga prigimtis 
Sugundė spindesiu porfyros 
Kaip Gajų Cezarį, kuris 
Paklupdė išdidžius romėnus — 
Aš sąžinę taip paklupdžiau 
Kaip klusnią vergę ir valdžiau 


Tautų tautas ir būtent - vienas! 


Kalnuos prabėgo kūdikystė. 
Bet gal kaip motina mane 
Ir ties Taglajaus bedugne 

Migla tą gūdžią naktį vystė, 

Gal vėtros, siautėjusios ten, 


Susimetė į plaukus man? 

Paskum sukrito ir į dvasią 
Tos ūkanos (tikrai jaučiau 
Ten slypint ir jėgas piktąsias!), 
Bet aš žaibų ugny mačiau, 
Kaip debesys per dangų skleidės 
Lyg vėliavos, o iš pilkų 
Rytojų slepiančių ūkų 
Suskambo ir trimitų aidas, 
Na, o balsų maišatyje 
Ir savo balsą aš girdėjau 
(Skambiausias buvo jis, beje, — 
Kvailelis skelbės nugalėjęs!), 
Tai buvo gundanti svaja — 
Ir aš viltim susižavėjau. 


Žaibų zigzagai dangų skrodė, 

Bet aš nebodamas liūties 

Svajojau gundomas vilties 
Laimėt karūną, ir man rodės, 

Jog taip ir bus, o tas gūdus 
Šniokštimas tartum lėmė griūtį 
Imperijoms, ir išdidus 

Girdėjau pasmerktuosius žūti 
Malonės meldžiančius, graudžius, 


Ir saldžius padlaižių žodžius. 


Manim kaip Dievo rykšte baisis 
Ir sako - prigimtis kalta. 
Tegul... Tik ar teisingai teisia?! 
Ne prigimty ieškok kaltės — 
Juk tik garbėtroška besotė 
Žaibų ant kalno užplieksta 
Man sudrumstė jausmus ir protą, 
Išpustė šilumą širdies — 
O kitados ne akmeninę 


Jaučiau ją mylinčioj krūtinėj. 


Ak, kunige, tyram jos grožiui, 
Tikrai Žinau, nerasčiau žodžių! 
Mylėjau ir žavėjaus ja, 
Bet keista, kad atmintyje 
Jos bruožai lyg šešėliai kinta, 
Kai supdamies ant tako krinta — 
Taip knygą kitados skaičiau 

Ir vieną puslapį atskleidęs 
Pradėjau gilintis, tačiau 
Beskaitant man ištirpo raidės 


Ir aš tik vaizdinius mačiau. 

Prisimenu, vos tik išvydęs 
Jos dangiškai gilias akis, 
Net rojui keliančias pavydą, 
Apsvaigdavau; man jos širdis 
Atrodė šventykla - kaip auką 
Nešiau ten vaikiškai švelnias 
Pirmosios meilės svajones 
Ir tyras kursčiau ugnį jaukią 
(Deja, aš nerimau prie jos, 
Apakintas ugnies baisios). 


Mes augome, ir meilė mūsų 
Neblėso, o stiprėjo vis. 
Ją saugojau nuo vėtros gūsių, 
O kai žvelgiau jai į akis 
Skliautams viltingai nuskaidrėjus, 


Tai dangų tik jose regėjau. 


Širdis mylėt jaunystę moko: 
Taip kartą, pamenu, klausiaus 
Jos pokštų leipdamas iš juoko, 
Bet ilgesys jau kad suspaus 
Krūtinę ir pravirkęs graudžiai 


Prisiglaudžiau jai prie širdies 


Ir pajutau - mane ji glaudžia 
Ir net neklausia priežasties, 

Tik akys šiltos, akys mielos, 

Atrodo, žvelgia tavo sielon. 


Lig tos audringosios nakties 
Ji buvo man žvaigždė lemties: 
Žvelgiau į grakštų aro skrydį, 
Tačiau regėjau ją - ne jį, 
Mačiau akių jos dangų žydint 
Ir ežerėlių vandeny. 
Bet tos perkūnijos aidai 
Į širdį įgaudė keistai: 
Apakino vaikėzą klaikai 
Pagundos tos - tie vaizdiniai, 
Ir šmėkliški geismų sparnai 
Tyrąsias svajones išvaikė, 
Ir bruožai mielo veido jos 
Su virpesiais šešėlių kito, 
Bet tie šešėliai neapkrito 
Esybės, širdžiai taip brangios. 

Man, kunige, valdyt parūpo 

Dar piemeniui, ir aš mačiau, 
Kaip prieš mane monarchai klūpo, 
Tačiau žvelgiau į juos be ūpo, 

Nes ne visus dar paklupdžiau. 
Bet bėgant laikui išsisklaidė 

Tos keistos svajos, tie sapnai 
Lyg švintant ūkanos, nors aidas 

Širdy netilo, ir kalnai 
Kartojo jį lyg juokdamiesi, 
Ir klausėmės to juoko dviese. 


Mums ypač būdavo miela 
Svaigi viršukalnių tyla, 

Iš kur regėjai kaip ant delno 
Kalvas aptūpusias pirkias, 
Nykštukiškai mažas nuo kalno, 
Bet tokias mielas ir jaukias; 

Matei, kaip nuo uolų granito 
Putoti vandens skambiai krito. 
Neiškenčiau nepasisakęs, 
Kas guli ant širdies. Keistai 
Sužiuro į mane jos akys, 


Nutvisko raudoniu skruostai — 

Maniau, ją žavi mano godos — 
Abu vienodai mąstom, rodės, 
Ir aš prisiekiau sau tvirtai, 
Kad kūnu turi tapti žodis. 


Tikėdamas, jog taip ir bus, 
Net prieš draugus pradėjau pūstis, 
Bet nekilmingo tėvo sūnui 
Ne svajos nulėmė karūną, 
O vergiškumas nuolankus — 
Minia, kuri aklai paklūsta 
Kaip liūtas, augęs su šuniu, 
Ojis tik dykumoj karalius, 
Kur liūtiškąją savo galią 


Parodyt moka ir žvilgsniu. 


Tu tik pažvelk į Samarkandą! 
Ar ne stebuklas? Kas pranoks 
Jo galią? Nors dantis sukandę — 
Visi jam lenksis; miestas joks 
Prilygti jam niekuo negali, 
Kaip apskritai Timūro šaliai — 
Juk mano sosto pjedestalui 


Savuosius sugrindė karaliai. 

Tai kas gi aš? Kas pamanys, 
Jog tas, kurio visi taip bijo, 

Tik karūnuotas tremtinys, 
Tik vergas savo kalavijo. 


O meile! Tu viena lemi, 

Kad žemė taptų dangumi! 
Tu kaip lietus, kuris daigelį 
Nuo sausvėjų apginti gali, 
Bet būna, jog ir išpustai, 

Kas sielon dvelkė taip šiltai. 
Aš nugalėjau! Aš pasiekiau, 
Ko troškau, ir likau be nieko. 
O mano siela jau seniai 


Ten, kur jaunystė ir kalnai. 


Viltie, esi tu lyg erelis, 
Per daug nutolęs nuo kalnų, 
Kuris, deja, beveik negali 
Pakelt nusilpusių sparnų. 
Prigesus saulė skęsta jūroj, 
O sutemos tai ypač niūrios 
Ereliui, mylinčiam šviesias 


Ir saulėtas dangaus erdves. 


(O siela įsiklausius girdi 

Tą tamsą atslenkant.) Ir širdį 
Sustingdo baimė, kaip ir tiems 
Siaubų per sapną užkluptiems — 
Juk bėgo, gelbėtis mėgino, 

Bet kojos lyg pripiltos švino. 


Ir štai suspindo pro ūkus 
Mėnulis, rūškanas, blyškus, 

Ir šypsosi šaltai, nejaukiai 
(Taip šypsos pomirtinė kaukė), 
O tu prislėgtas pajunti, 

Kaip stingdo spinduliai šalti, 
Nes tavo saulė jau nusėdo - 
Lemtis jaunystės tartum žiedo, 
Ir tu po laiko supratai, 

Kad, kas brangiausia, praradai — 
Už gundančio tuštybę vingio 


Tai, kas gražiausia, amžiams dingo. 


Grįžau, maniau, paguosiu širdį, 
Vogčiom praeisiu pro duris. 

Bet kartais net ir slenkstis girdi, 
Kaip ima tvinkčioti širdis — 

Sujaudinta tyla tylėjo, 

Tačiau tylėdama aidėjo. 
Šėtone, lai baisi ugnis 
Pasrus per kūną kaip vilnis 
Ir svilins širdį ir akis. 

Mirtie, nedelski, paskubėki — 
Juk tavo vartai atkili, 

Kiekvieno širdį tu pasieki 
Ir žemiškąjį mūsų niekį 
Paversti dulkėmis gali — 

Šviesa, kurios mums nematyti 
Pro tavo vartų tarpą švyti. 

Bet Eblis pinklėmis klastos 

Kely mūs tyko nuolatos. 

Ėjau į Meilės deivės rojų, 

Mačiau už sniegą baltesnius 

Jos kvepiančius žiedais sparnus — 

Tačiau širdies jai neaukojau. 

Valdas aptvarsčius spinduliais 

Įskrist net uodui ji neleis, 

Ir niekad ten nebūna rūko. 

Tad kaip jai pro akis prasmuko 


* Eblis - musulmonų velnias. 


Geismai savimylos baisios 
Ir lyg vilkučiai įsisuko 
Į dieviškuosius plaukus jos?! 


Kažkas — o kas, tik Dievas žino — 


Žaibus jos žvilgsnių užgesino. 

Romansas 


Vedžiojos ji mane kadais 
Uksmingo ežero krantais 
Kaip lapai rudenio marga 
Mielos vaikystės papūga — 
Romantika. Ir gyvenau 
Kartodamas sau jos žodžius — 
Žvelgiau į paslapčių gūdžius, 
Kuriuos giesmėj jos pažinau. 


Po to Kondoro metai klaikūs 
Užgriuvo juodu debesim 

Su žudančių žaibų ugnim, 

Ir net mane išmokė laikas 

Į viską žvelgt kitom akim. 

Jei kartais sielvartui aprimus 
Pajusdavau dar įkvėpimą, 

Tai apimtas minties keistos 
Kančios nepatikėjau rimui - 
Maniau, kad bus nusikaltimas, 


Jei lyros stygos neraudos. 

APIE AUTORIŲ 


alkoholio ir depresijos. Buvo klajojančių aktorių vai- 


kas, tėvai mirė, augo turtingo globėjo šeimoje, mokėsi 
Anglijoje. 1826-1827 m. Virdžinijos universitete studi- 
javo literatūrą, kalbas, botaniką, mediciną, matemati- 
ką. Visos gautos žinios pravertė kūrybai. Universitetą 
turėjo palikti, nes dėl azartinių lošimų įbrido į skolas ir 
neteko globėjo palankumo. Pirmą knygą - poezijos — 
išleido būdamas aštuoniolikos. Apsakymų rinkinys 
„Groteskai ir arabeskos“ pasirodė 1840 m. Į biografiją 
įsiterpia tarnyba kariuomenėje ir studijos West Pointo 
karo akademijoje. Netekties skausmas, išreikštas ba- 
ladėje „Varnas“, eilėraščiuose „Anabel Li“, „Varpai“ 
(„Skambesiai“) ir kituose, turi gyvenimiškąjį pagrin- 
dą - buvo vedęs savo tetos dukrą Virginiją, ji mirė. Nuo 
to laiko, kai neteko globėjo paramos, E. A. Poe sunkiai 


vertėsi, slegiamas skurdo ir ligų. Jam yra tekę dirbti 
redaktoriumi, reikštis kaip literatūros vertintojui Niu- 
jorke, Richmonde ir Filadelfijoje. Literatūros tyrinėto- 
jai E. A. Poe vadina žymiausiu amerikiečių rašytoju 
romantiku, pabrėžia jo atskleistą vienišos mąstančios 
ir kenčiančios asmenybės nesutarimą su minia, puikiai 
realizuotą poezijos melodiką. Jo „analitinis metodas“ 
vertinamas kaip reikšminga įtaka vėlesniems detekty- 
vų ir slaptingų pasakojimų klasikams. 

TURINYS 

ss Vertėjo pratarmė 

P Įvadas (INTRODUCTION) 

LB nė Miegančioji (THE SLEEPER) 

Ito Anabel Li (ANNABEL LEE) 

2 Elenai I (TO HELEN) 

22 aliss Elenai II (TO HELEN II) 

25 žiuisas Leonora (LENORE) 

2 ausa: Elizabeta (ELIZABETH) 

28. sis Eulialija (EULALIE - A SONG) 

20 Ls Oktavijai (TO OCTAVIA) 

Alina Margaritai (TO MARGARET) 


Sis Mis Luizai Olivijai Hanter 


(TO MISS LOUISE OLIVIA HUNTER) 


Ss Eni (FOR ANNIE) 

o S M.L.S.(TO M. L. S.) 

4()........ Skiriu - (TO -; Ir šių eilučių autorius dar vakar... 
2 šius Valentino dienos proga (A VALENTINE TO) 


44... Skiriu — (TO -) Tie sapno sodai... 

O anais Sonetas Zantei (SONNET - TO ZANTE) 
46........ Vestuvių baladė (BRIDAL BALLAD) 
48... Upeliui (TO THE RIVER) 


49 ass Daina (soNG) 

S Ekspromtas. Katei Karol 


(IMPROMPTU. TO KATE CAROL) 


ma A Mirusiųjų dvasios (SPIRITS OF THE DED) 
53 Vakarė žvaigždė (EVENING STAR) 
B Dianos Imitacija (IMITATION) 


BO Epigrama Wall Streetui 


(EPIGRAM FOR WALL STREET) 


5 VAS Stansai (STANZAS) 

60........ Sapnai (DREAMS) 

O2 nus Sapnas (A DREAM) 

63........ Vaizduotės šalis (DREAM-LAND) 

66........ Sapnas sapne (A DREAM WITHIN A DREAM) 
68........ Pasakiška šalis (FAIRY LAND) 

ja E Pasakų šalis (FAIRY-LAND) 

Ža as Vienišas (ALONE) 

Vis io Isakui Lea (TO I5SAC LEA) 


Žoliis Skiriu - (TO -) Kad aš svajotojas — tiesa... 


Žliuiiašais Akrostichas (AN ACROSTIC) 

TB isisgiss Paslaptingoji žvaigždė (MYSTERIOUS STAR!) 
80... Laimingiausioji diena (THE HAPPIEST DAY) 
BŽiiaios Sonetas apie tylą (SONNET-SILENCE) 
83... Ežeras, kuris... (THE LAKE-TO-) 

SD 5 Eilutės Džo Lokui (LINES ON JOE LOCKE) 


86........ Skiriu F-S S. O-D (TO F-s s. 0-D) 
87... Skiriu F- (TO F-) 


88... Izrafelis (I1ZRAFEL) 


I Lauaaių Rojuje esančiai (TO ONE IN PARADISE) 

"LSE Aš žinau, kad nesulauksiu (DEEP IN EARTH) 
Dinius Kirminas nugalėtojas (THE CONOUEROR WORM) 
96........ Himnas (HYMN) 

97... Mįislė (ENIGMA) 

98........ Serenada (SERENADE) 


100...... Sonetas mokslui (SONNET-TO SCIENCE) 
101...... Varnas (THE RAVEN) 

107......Ulalumė (ULALUME - A BALLAD) 
112...... Enigma (AN ENIGMA) 

113...... Eilėraštis apie alų (LAINS ON ALE) 
114......O, tempora! O, mores! 

119...... Motinai (TO MY MOTHER) 

120...... Eldoradas (ELDORADO) 

122...... Nerimo slėnis (THE VALLEY OF UNREST) 
124...... Vaiduoklių rūmai (THE HAUNTED PALACE) 
127...... Miestas jūroje (THE CITY IN THE SEA) 
130...... Peonas (A PAEAN) 

133......Skambesiai (THE BELLS) 

139...... Varpai (THE BELLS) 

140...... Koliziejus (THE COoLISEUM) 

143...... Al Aaraafas (AL AARAAF) 

164...... Tamerlanas (TAMERLANE) 


176...... Romansas (ROMANCE) 


178...... Apie autorių 

Poezija / Edgar Allan Poe; iš anglų kalbos vertė Algimantas Zeikus. - Vilnius: 
Lietuvos rašytojų sąjungos leidykla, 2014. - 184 p. 

Kn. taip pat: Vertėjo pratarmė / Algimantas Zeikus, p. 5-9. 

išskirtinio žavesio. Iš poezijos, irgi priklausančios klasikai, tebuvo 

Edgaras Alanas Po (1809-1849), 
amerikiečių klasikas, lietuvių skaitytojams, 
žiūrint į jo kūrybos ligšiolinius vertimus, labiausiai 
žinomas kaip siaubo, detektyvo, romantizuotų paslapčių 
prozos pradininkas ir neblėstanti žvaigždė. Racionalumas 
ir vaizduotė, intelektas ir sąmojingas absurdas - visa tai 
patyrėme skaitydami Lietuvoje išėjusias apsakymų knygas 
„Auksinis vabalas“ (1968, 1991), „Raudonosios mirties 
kaukė“ (1991, 2006), publikacijas spaudoje. 
Mažiau žinoma, kad savo kūrybos kelią Po pradėjo 
poezija, anonimiškai išleisdamas knygą „Tamerlanas ir kiti 
eilėraščiai“ (1827). Tačiau kai kurie jo eilėraščiai, tarkime, 
„Varnas“, „Eldoradas“, „Ulalumė“, „Anabel Li“, „Varpai“, 
yra įsilieję į pasaulio poezijos lobyną, būta ir lietuviškų jų 
interpretacijų. Mirtis, baimės, antgamtiški pojūčiai susieja 
Po prozą, poeziją, literatūros apmąstymus straipsniuose 
„Kūrybos filosofija“, „Poetinis principas“. Poezijoje jam 
rūpėjo kalbos muzika, eiliavimo struktūrų įspūdis, 
būsenų simbolinimas, romantiška dvasia. Be jau 
minėtų motyvų, poezija tapo mylimosios 


netekties išgyvenimų kūrybine kalba. 

Ši knyga - pirmas bandymas pateikti 
Lietuvos skaitytojams Edgaro Alano Po poezijos visumą. 
Tokią užduotį sau, kaip svarbųjį gyvenimo darbą, 
iškėlė Algimantas Zeikus, ilgai mokytojavęs, reiškęsis 
literatūroje, įsimintas kaip Goethės poemos 


„Lapinas Reinekis“ vertėjas (1997). 


